Πρόταση ΚΑΝΟΝΙΣΜΟΣ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ σχετικά με την υγεία των ζώων /* COM/2013/0260 final - 2013/0136 (COD) */





ΑΙΤΙΟΛΟΓΙΚΗ ΕΚΘΕΣΗ 1. ΑΙΤΙΟΛΟΓΗΣΗ ΚΑΙ ΣΤΟΧΟΣ Η υγεία των ζώων αποτελεί θέμα ενδιαφέροντος για όλους τους ευρωπαίους πολίτες. Αυτό το ενδιαφέρον προκύπτει από τις πτυχές της δημόσιας υγείας, της ασφάλειας των τροφίμων και της επισιτιστικής ασφάλειας οι οποίες σχετίζονται με την υγεία των ζώων, αλλά και από το οικονομικό κόστος στο οποίο μπορεί να οδηγήσουν οι επιζωοτίες και από τα ζητήματα που αφορούν την καλή μεταχείριση των ζώων, συμπεριλαμβανομένων των συνεπειών των μέτρων ελέγχου των νόσων στην καλή μεταχείριση των ζώων. Ταυτόχρονα, η παρούσα πρόταση αντικατοπτρίζει τις προτεραιότητες της έξυπνης νομοθεσίας[1] στοχεύοντας στην απλοποίηση του ήδη υπάρχοντος νομικού πλαισίου, αντανακλώντας ταυτόχρονα τις προσδοκίες των ενδιαφερόμενων μερών όσον αφορά τη μείωση του διοικητικού φόρτου. Τέλος, αντικατοπτρίζει τις προτεραιότητες της Επιτροπής όπως για παράδειγμα τον στόχο της στρατηγικής «Ευρώπη 2020»[2] για έξυπνη ανάπτυξη, συνδράμοντας τον τομέα ώστε να γίνει πιο ανθεκτικός λόγω δραστικών προληπτικών μέτρων και πιο ευέλικτης διαχείρισης της επικινδυνότητας. Ανάλυση του προβλήματος Το τρέχον νομικό πλαίσιο της ΕΕ σχετικά με την υγεία των ζώων περιλαμβάνει σχεδόν 50 βασικές οδηγίες και κανονισμούς και περίπου 400 νομοθετικές πράξεις, η έγκριση ορισμένων από τις οποίες ανάγεται στο 1964. Η Επιτροπή ξεκίνησε το 2004 εξωτερική αξιολόγηση προκειμένου να εξετάσει ενδελεχώς τα αποτελέσματα της δράσης της ΕΕ σχετικά με την υγεία των ζώων, η οποία οδήγησε το 2007 σε μια νέα στρατηγική για την υγεία των ζώων. Ένας συνδυασμός περιστάσεων κατέστησε επιτακτική την εκ νέου αξιολόγηση της πολιτικής μας:  Τα κύρια στοιχεία της υφιστάμενης πολιτικής καταρτίστηκαν κατά κύριο λόγο μεταξύ 1988 και 1995 όταν ακόμη αποτελούσαμε μια Κοινότητα δώδεκα κρατών μελών·  Νέες προκλήσεις προέκυψαν. Εμφανίστηκαν νόσοι που ήταν άγνωστα πριν από μια δεκαετία, ενώ άλλες νόσοι, όπως ο αφθώδης πυρετός, ο καταρροϊκός πυρετός των προβάτων και η γρίπη των πτηνών, πρόσφατα έθεσαν νέες προκλήσεις, και μας υπενθύμισαν ότι εξακολουθούν να αποτελούν ιδιαίτερα σοβαρούς κινδύνους·  Οι όροι των εμπορικών συναλλαγών έχουν επίσης αλλάξει ριζικά, καθώς ο όγκος των εμπορικών συναλλαγών σε ζώα και ζωικά προϊόντα αυξήθηκε σε μεγάλο βαθμό, τόσο εντός της ΕΕ όσο και με τρίτες χώρες· και  Η επιστήμη, η τεχνολογία και το θεσμικό μας πλαίσιο έχουν σημειώσει σημαντική εξέλιξη. Διάφορα προβλήματα έχουν εντοπιστεί σχετικά με την ισχύουσα νομοθεσία. Ορισμένα σχετίζονται με την προσέγγιση της γενικής πολιτικής, δηλαδή: – Η εξαιρετική πολυπλοκότητα της τρέχουσας κοινοτικής πολιτικής για την υγεία των ζώων (CAHP) – Η έλλειψη μιας συνολικής στρατηγικής – Η ανεπαρκής εστίαση στην πρόληψη των νόσων, με ιδιαίτερη έμφαση στην ανάγκη για αυξημένη βιοπροφύλαξη. Άλλα σχετίζονταν με συγκεκριμένα προβλήματα με την εφαρμογή της τρέχουσας νομοθεσίας, δηλαδή: – Ζητήματα σε σχέση με το ενδοενωσιακό εμπόριο ζώντων ζώων. Τόσο τα γενικά όσο και τα ειδικά προβλήματα είτε διορθώνονται με τον παρόντα νόμο, είτε θα διορθωθούν στο πλαίσιο των κατ' εξουσιοδότηση και εκτελεστικών πράξεων. Στόχοι της πρότασης Η νομοθεσία για την υγεία των ζώων αποτελεί το πλαίσιο για τη στήριξη της στρατηγικής της ΕΕ σχετικά με την υγεία των ζώων, η οποία δημοσιεύτηκε το 2007. Οι γενικοί στόχοι όπως περιγράφονται στη στρατηγική είναι: · εξασφάλιση υψηλού επιπέδου δημόσιας υγείας και ασφάλειας των τροφίμων με την ελαχιστοποίηση της επίπτωσης βιολογικών και χημικών κινδύνων στον άνθρωπο· · προώθηση της υγείας των ζώων με την πρόληψη/μείωση της επίπτωσης των ασθενειών των ζώων, και με αυτόν τον τρόπο υποστήριξη της κτηνοτροφίας και της αγροτικής οικονομίας· · βελτίωση της οικονομικής ανάπτυξης/συνοχής/ανταγωνιστικότητας με την εξασφάλιση της ελεύθερης κυκλοφορίας των αγαθών και των αντίστοιχων μετακινήσεων των ζώων· · η προώθηση πρακτικών κτηνοτροφίας και της καλής μεταχείρισης των ζώων που προλαμβάνουν τις ζωοϋγειονομικές απειλές και ελαχιστοποιούν τον περιβαλλοντικό αντίκτυπο προς υποστήριξη της στρατηγικής της ΕΕ για τη βιώσιμη ανάπτυξη. Οι ειδικοί στόχοι του παρόντος κανονισμού για την υγεία των ζώων είναι: · η δημιουργία ενός ενιαίου, απλουστευμένου, διαφανούς και σαφούς ρυθμιστικού πλαισίου που καθορίζει συστηματικά τους στόχους, το πεδίο εφαρμογής και τις αρχές της ρυθμιστικής παρέμβασης βασιζόμενο στη χρηστή διακυβέρνηση και συμμορφούμενο προς τα διεθνή πρότυπα (π.χ. OIE), με έμφαση στα μακροπρόθεσμα προληπτικά μέτρα και συνεργασία με όλους τους ενδιαφερόμενους φορείς· · η θέσπιση πρωταρχικών γενικών αρχών που επιτρέπουν ένα απλουστευμένο νομικό πλαίσιο με στόχο την ετοιμότητα για την αντιμετώπιση των νέων προκλήσεων, δηλαδή να καταστήσει δυνατή την ταχεία αντίδραση σε περίπτωση αναδυόμενων νόσων, εξασφαλίζοντας παράλληλα την ίδια ποιότητα αντίδρασης, όπως προβλέπεται από την ισχύουσα νομοθεσία· · η εξασφάλιση της συνοχής μεταξύ των οριζόντιων αρχών της νομοθεσίας για την υγεία των ζώων, την καλή μεταχείριση των ζώων και την ασφάλεια των τροφίμων, καθώς και τις ευρύτερες πολιτικές της ΕΕ για την κλιματική αλλαγή, την κοινή γεωργική πολιτική και την αειφόρο ανάπτυξη· · η μείωση των συνεπειών των νόσων των ζώων στην υγεία των ζώων και τη δημόσια υγεία και την καλή μεταχείριση των ζώων, την οικονομία και την κοινωνία, στο μέτρο του δυνατού, με την ενίσχυση της ευαισθητοποίησης όσον αφορά τη ετοιμότητα αντιμετώπισης των νόσων, την επιτήρησή τους και τα συστήματα ανταπόκρισης σε εθνικό επίπεδο όσο και σε επίπεδο ΕΕ· · η εξασφάλιση της εύρυθμης λειτουργίας της εσωτερικής αγοράς των ζώων και των ζωικών προϊόντων, με υψηλό επίπεδο προστασίας της υγείας των ζώων και της δημόσιας υγείας, και τη στήριξη των στόχων της στρατηγικής «Ευρώπη 2020». Οι λειτουργικοί στόχοι του παρόντος νόμου για την υγεία των ζώων είναι: · η ενσωμάτωση της νέας προσέγγισης που πηγάζει από την πρόληψη και προσανατολίζεται στα κίνητρα στον πυρήνα της πολιτικής για την υγεία των ζώων· · η σαφής και ισόρροπη κατανομή των ρόλων και των αρμοδιοτήτων μεταξύ των αρμόδιων αρχών, των θεσμικών οργάνων της ΕΕ, του αγροτικού τομέα, των ιδιοκτητών ζώων και άλλων· · η εισαγωγή της κατηγοριοποίησης νόσων ως βάσης για την παρέμβαση της ΕΕ· · η πρόβλεψη αποτελεσματικών μηχανισμών για την ταχεία ανταπόκριση σε περιπτώσεις εκδήλωσης κρούσματος, συμπεριλαμβανομένων των νέων προκλήσεων όπως οι αναδυόμενες νόσοι· · η εξασφάλιση αποτελεσματικής ετοιμότητας σε περιπτώσεις έκτακτης ανάγκης και της έγκαιρης αντιμετώπισης των νόσων των ζώων και των ζωοανθρωπονόσων, συμπεριλαμβανομένης της χρήσης των εμβολίων, κατά περίπτωση· · η εισαγωγή απλουστευμένων διαδικασιών, όπου είναι δυνατόν, για τεχνικούς και άλλους λόγους, λαμβάνοντας υπόψη την ιδιαιτερότητα των μικρών γεωργών και των πολύ μικρών επιχειρήσεων εξαλείφοντας τις αδικαιολόγητες διοικητικές επιβαρύνσεις και έξοδα, όπου είναι δυνατόν· · η εξασφάλιση ότι το νέο νομικό πλαίσιο παρέχει αρκετή ευελιξία για την ομαλή προσαρμογή στις μελλοντικές επιστημονικές και τεχνολογικές εξελίξεις· · η μείωση του κινδύνου διατάραξης του εμπορίου, επιδιώκοντας ένα κατάλληλο επίπεδο σύγκλισης με τα σχετικά διεθνή πρότυπα, με παράλληλη εξασφάλιση μιας ισχυρής δέσμευσης για υψηλά πρότυπα υγείας των ζώων. 2. ΝΟΜΙΚΟ ΠΛΑΙΣΙΟ Νομική βάση Τα άρθρα 43, 114 και 168 της Συνθήκης για τη λειτουργία της Ευρωπαϊκής Ένωσης (ΣΛΕΕ) παρέχουν τη νομική βάση για τη λήψη νομοθετικών μέτρων εκ μέρους της ΕΕ για την υγεία των ζώων, καθώς τα εν λόγω μέτρα αποτελούν ουσιαστικό μέρος της πολιτικής της ΕΕ στον τομέα της γεωργίας, της δημόσιας υγείας και της προστασίας των καταναλωτών, του εμπορίου και της ενιαίας αγοράς. – To άρθρο 43 παρέχει τη βάση για τη λήψη νομοθετικών μέτρων σε επίπεδο ΕΕ στον τομέα της κοινής γεωργικής πολιτικής. Το εν λόγω άρθρο αποτέλεσε επίσης τη βάση για την κτηνιατρική νομοθεσία, καθώς η ΚΠΥΖ θεωρείται από νομικής άποψης μέρος της κοινής γεωργικής πολιτικής, κατά συνέπεια υιοθετεί τις ίδιες νομοθετικές και διοικητικές διαδικασίες. – Το άρθρο 114 παρέχει τη νομική βάση για τη δημιουργία και τη λειτουργία της εσωτερικής αγοράς και την προσέγγιση των νομοθετικών, κανονιστικών ή διοικητικών διατάξεων σχετικά με το θέμα αυτό. – Το άρθρο 168 σχετικά με την προστασία της υγείας αναφέρεται στην προστασία της ανθρώπινης υγείας από κάθε αιτία που μπορεί να την βλάψει, συμπεριλαμβανομένων εκείνων που σχετίζονται με την υγεία των ζώων. Τα κτηνιατρικά μέτρα με άμεσο στόχο την προστασία της δημόσιας υγείας επίσης εγκρίθηκαν στο πλαίσιο της διαδικασίας συναπόφασης ως αποτέλεσμα του εν λόγω άρθρου. Συνοχή με τις υπόλοιπες πολιτικές της Ένωσης Το παρόν σύνολο της νομοθεσίας για την υγεία των ζώων αλληλεπιδρά με το νομικό πλαίσιο σχετικά με την καλή μεταχείριση των ζώων, την ασφάλεια των τροφίμων, τη δημόσια υγεία, τη διατροφή των ζώων, τα κτηνιατρικά φάρμακα, την προστασία του περιβάλλοντος, τους επίσημους ελέγχους, την κοινή αλιευτική πολιτική (ΚΑΠ) και την κοινή γεωργική πολιτική (ΚΓΠ). Σχέση με άλλες προτάσεις της δέσμης νομοθετικών μέτρων Η πρόταση αποτελεί μέρος ενός συνόλου τεσσάρων αναθεωρήσεων σχετικά με την υγεία των ζώων, την υγεία των φυτών, την ποιότητα του φυτικού πολλαπλασιαστικού υλικού και τους επίσημους ελέγχους των φυτών, των ζώων, των τροφίμων και των ζωοτροφών. Η αναθεώρηση του κανονισμού για τους επίσημους ελέγχους επιτρέπει την πιο συστηματική εφαρμογή των επίσημων ελέγχων για τους σκοπούς της προστασίας της υγείας των ζώων και την πιο συνεκτική σύνδεση με τον κανονισμό για την υγεία των ζώων. 3. ΕΠΙΚΟΥΡΙΚΟΤΗΤΑ ΚΑΙ ΑΝΑΛΟΓΙΚΟΤΗΤΑ Επικουρικότητα Η καλή υγεία των ζώων προσφέρει όχι μόνο ιδιωτικά οφέλη, αλλά αποτελεί και κοινό αγαθό με ευρύτερα κοινωνικά οφέλη. Λόγω της μεταδοτικής φύσης πολλών νόσων των ζώων σημαίνει ότι το μεγαλύτερο συνολικό όφελος προκύπτει από μια κοινή προσέγγιση παρά από μια σειρά ατομικών ενεργειών. Η αξία της εναρμονισμένης προσέγγισης σε επίπεδο ΕΕ έχει γίνει ευρέως αποδεκτή και έχει συμβάλει στη μείωση του διοικητικού φόρτου για τους επιχειρηματίες, τους εμπόρους, τους κτηνιάτρους και τις σχετικές με την κτηνιατρική βιομηχανίες. Διαδραμάτισε καίριο ρόλο στη δημιουργία της ενιαίας αγοράς, διευκολύνοντας το ενδοκοινοτικό εμπόριο ζώων και ζωικών προϊόντων (κρέας, γάλα, κλπ.) με τον καθορισμό εναρμονισμένων όρων υγείας των ζώων και την προώθηση της επιτυχίας της ΚΓΠ. Τα οφέλη των εναρμονισμένων κανόνων για την πρόληψη, την κοινοποίηση, την καταπολέμηση και την εκρίζωση των νοσημάτων των ζώων σε επίπεδο ΕΕ αποδείχτηκαν όταν εμφανίστηκαν επιζωοτίες κατά τα τελευταία έτη. Η αντιμετώπιση αυτών των κρίσεων απέδειξε την ικανότητα της ΕΕ να αντιδρά ταχέως, περιορίζοντας τη διασπορά των νόσων και ελαχιστοποιώντας τις συνέπειές τους. Αυτό οφειλόταν σε μεγάλο βαθμό στην εναρμονισμένη προσέγγιση για τον έλεγχο των νόσων, καθώς και στη χορήγηση οικονομικής αποζημίωσης για τις ζημίες στις γεωργικές εκμεταλλεύσεις λόγω των μέτρων εκρίζωσης των νόσων. Επίσης, λαμβάνοντας υπόψη τη διάσταση της ενιαίας αγοράς, η παράλειψη ελέγχου νόσου σε ένα κράτος μέλος μπορεί να επηρεάσει σοβαρά την υγειονομική κατάσταση στην Ένωση και να θέσει σε κίνδυνο τις εξαγωγικές της ικανότητες. Με βάση τα διάφορα αυτά στοιχεία, η δράση της ΕΕ δικαιολογείται, καθόσον είναι σαφές ότι τα κράτη μέλη δεν μπορούν να έχουν ικανοποιητικά αποτελέσματα δρώντας μεμονωμένα και ότι η ΕΕ θα επιτύχει μια συνεκτική προσέγγιση πιο αποτελεσματικά και αποδοτικά. Αναλογικότητα Ο κανονισμός για την υγεία των ζώων προβλέπει ένα γενικό πλαίσιο για την πρόληψη, τον έλεγχο και την εκρίζωση των νόσων των ζώων. Το πλαίσιο αυτό στηρίζεται σε κανόνες που βασίζονται σε αποτελέσματα, αποφεύγοντας τον υπερβολικά περιοριστική ρύθμιση και αφήνοντας περιθώρια στα κράτη μέλη να ρυθμίζουν ή να ορίζουν λεπτομερέστερη νομοθεσία όπου είναι αναγκαίο, παρέχοντας κατ' αυτόν τον τρόπο την ευελιξία για την προσαρμογή των κανόνων σε εθνικό, περιφερειακό ή τοπικό επίπεδο. Από την άλλη πλευρά, οι κανόνες για το εμπόριο πρέπει οπωσδήποτε να έχουν ένα ορισμένο επίπεδο λεπτομέρειας και ακρίβειας προκειμένου να μειωθεί ο κίνδυνος διαφορετικών πρακτικών από τους υπεύθυνους επιχειρήσεων και τις αρμόδιες αρχές και της επακόλουθης στρέβλωσης του ανταγωνισμού και πιθανής μείωσης της συνοχής της προσέγγιση για την αντιμετώπιση της νόσου. Επομένως, ο κανονισμός για την υγεία των ζώων επιδιώκει να επιτύχει την ισορροπία των αναλογικών αλλά αναγκαίων μέτρων. 4. ΔΙΑΒΟΥΛΕΥΣΕΙΣ ΜΕ ΤΑ ΕΝΔΙΑΦΕΡΟΜΕΝΑ ΜΕΡΗ ΚΑΙ ΕΚΤΙΜΗΣΕΙΣ ΤΩΝ ΕΠΙΠΤΩΣΕΩΝ Διαδικασία διαβούλευσης Η παρούσα νομοθεσία για την υγεία των ζώων είναι το αποτέλεσμα μιας μακράς σειράς σχολαστικών αναλύσεων. Το 2004, η Επιτροπή δρομολόγησε αξιολόγηση από ανεξάρτητο φορέα των επιδόσεων της κοινοτικής πολιτικής για την υγεία των ζώων (ΚΠΥΖ) κατά την προηγούμενη δεκαετία και τη συνέπειά της με άλλες πολιτικές παρεμβάσεις της ΕΕ[3]. Στόχος ήταν να προσδιοριστούν τα στοιχεία της ΚΠΥΖ που θα μπορούσαν να βελτιωθούν περαιτέρω και να προταθούν επιλογές για την επίτευξη των βελτιώσεων αυτών. Μεταξύ άλλων, η αξιολόγηση της ΚΠΥΖ συνέστησε ότι πρέπει να αναπτυχθεί μια ενιαία στρατηγική για την υγεία των ζώων ώστε να αποφευχθεί μια αποσπασματική και με γνώμονα την κρίση ανάπτυξη της πολιτικής. Το αποτέλεσμα ήταν η στρατηγική της ΕΕ για την υγεία των ζώων 2007-2013 (AHS) «η πρόληψη είναι καλύτερη από τη θεραπεία»[4]. Η στρατηγική προβλέπει τη θέσπιση ενός «ενιαίου ρυθμιστικού πλαισίου για την υγεία των ζώων με μεγαλύτερη εστίαση σε κίνητρα και όχι σε κυρώσεις, το οποίο θα είναι συνεκτικό με τις άλλες πολιτικές της ΕΕ και θα συγκλίνει με τα διεθνή πρότυπα» και το οποίο «θα καθορίσει και θα ενοποιήσει τις κοινές αρχές και τις απαιτήσεις της υφιστάμενης νομοθεσίας». Στην απάντησή τους στην ανακοίνωση της Επιτροπής σχετικά με τη νέα στρατηγική, το Ευρωπαϊκό Κοινοβούλιο[5], το Συμβούλιο[6] και η Ευρωπαϊκή Οικονομική και Κοινωνική Επιτροπή[7] χαιρέτισαν την πρωτοβουλία αυτή. Στη συνέχεια, το σχέδιο δράσης για την εφαρμογή της στρατηγικής αυτής[8] επιβεβαίωσε ότι «ο κύριος στόχος της στρατηγικής είναι η ανάπτυξη της νομοθεσίας της ΕΕ για την υγεία των ζώων». Από την έναρξη της διαδικασίας, οι βασικοί ενδιαφερόμενοι, τα κράτη μέλη (ΚΜ), οι αρμόδιες αρχές (ΑΑ), οι διεθνείς οργανισμοί και οι εμπορικοί εταίροι συμμετείχαν ενεργά και διαδραμάτισαν σημαντικό ρόλο στη συζήτηση. Επιπλέον, σύμφωνα με τις προδιαγραφές της Επιτροπής για τη διαβούλευση, ζητήθηκε επανειλημμένα η γνώμη κοινωνικών και οικονομικών παραγόντων, όπως οι ευρωπαϊκές οργανώσεις οι οποίες συνδέονται με την υγεία των ζώων και την καλή μεταχείριση των ζώων, και του ενδιαφερόμενου κοινού. 5. ΣΤΟΙΧΕΙΑ ΤΗΣ ΠΡΟΤΑΣΗΣ Πρώτο μέρος: Γενικοί κανόνες Ο κανονισμός για την υγεία των ζώων ορίζει τις γενικές αρχές για την καλή υγεία των ζώων στη νομοθεσία της ΕΕ και συγκεντρώνει στο ίδιο κείμενο υγειονομικά μέτρα για τα χερσαία και υδρόβια ζώα. Το μέρος I προβλέπει επίσης την ιεράρχηση και την απαρίθμηση των νόσων που είναι πιθανό να έχουν σοβαρό αντίκτυπο. Για πρώτη φορά, θα καταστεί δυνατό να ιεραρχηθούν οι πόροι της Ένωσης συστηματικά βάσει επιστημονικών και αποδεικτικών στοιχείων. Προβλέπονται για πρώτη φορά ρητά οι αρμοδιότητες των διάφορων παραγόντων που διαδραματίζουν βασικό ρόλο στην προστασία της υγείας των ζώων, όπως οι υπεύθυνοι επιχειρήσεων, οι κτηνίατροι και οι κάτοχοι ζώων συντροφιάς. Συγκεκριμένα, από τους υπεύθυνους επιχειρήσεων και τους κατ' επάγγελμα ασχολούμενους με τα ζώα απαιτείται πλέον η απόκτηση βασικών γνώσεων για την υγεία των ζώων και συναφή ζητήματα. Μέρος II: Κοινοποίηση, επιτήρηση, προγράμματα εκρίζωσης, καθεστώς ελεύθερου νόσου Το μέρος ΙΙ αποσαφηνίζει τις αρμοδιότητες για την κοινοποίηση και την επιτήρηση, συμπεριλαμβανόμενων των ζωοϋγειονομικών επισκέψεων. Αποσαφηνίζει τους ρόλους των υπευθύνων επιχειρήσεων, των αρμόδιων αρχών και άλλων όσον αφορά την παρακολούθηση της ζωοϋγειονομικής κατάστασης στην Ένωση. Το νέο σύστημα επιτρέπει την καλύτερη αξιοποίηση των συνεργειών μεταξύ της επιτήρησης που αναλαμβάνεται από τους διάφορους παράγοντες του τομέα, ώστε να εξασφαλίζεται η πιο αποτελεσματική και αποδοτική ως προς το κόστος χρήση των μέσων επιτήρησης. Μια άλλη σημαντική αλλαγή στην περίπτωση αυτή είναι ότι διαμερίσματα, τα οποία επί του παρόντος επιτρέπονται μόνο για μέτρα σχετικά με τη γρίπη των πτηνών και την υδατοκαλλιέργεια, μπορούν πλέον να χρησιμοποιούνται ευρύτερα. Αυτό προσδίδει μεγαλύτερη ευελιξία σε μέτρα ελέγχου νόσων, εισάγοντας τη δυνατότητα συνέχισης των μετακινήσεων και του εμπορίου υπό ορισμένες περιστάσεις που εξετάζονται με βάση την επικινδυνότητα. Μέρος III: Ετοιμότητα απέναντι στις νόσους, ευαισθητοποίηση και έλεγχος Το μέρος III συνεχίζει να απαιτεί από τα κράτη μέλη να καταρτίζουν σχέδια έκτακτης ανάγκης για την αντιμετώπιση ορισμένων νόσων, και να τα εφαρμόζουν. Το κανονιστικό πλαίσιο για τον εμβολιασμό προβλέπεται πλέον με ρητό και συνεκτικό τρόπο. Καθορίζονται οι κανόνες για τη χρήση των τραπεζών αντιγόνων, εμβολίων και αντιδραστηρίων. Καθορίζονται κανόνες σχετικά με τα μέτρα ελέγχου που πρέπει να λαμβάνονται σε περίπτωση υπόνοιας ή επιβεβαιωμένης εκδήλωσης ορισμένων νόσων, με μικρές αλλαγές στο υπάρχον σύστημα, το οποίο θεωρείται ότι λειτουργεί ικανοποιητικά. Μέρος IV: Απαιτήσεις σχετικά με την καταχώριση, την έγκριση, την ιχνηλασιμότητα και τις μετακινήσεις Το μέρος IV διαιρείται σε τρεις τίτλους, με διακριτούς κανόνες όσον αφορά τα χερσαία, τα υδρόβια και άλλα ζώα. Είναι απαραίτητο να εξεταστούν ξεχωριστά λόγω των διαφορετικών μεθόδων παραγωγής και της επιδημιολογίας. Οι τίτλοι που ασχολούνται με τα υδρόβια και τα χερσαία ζώα θεσπίζουν μέτρα που θα βοηθήσουν στον εντοπισμό και την ιχνηλάτιση ζώων και εγκαταστάσεων. Η ιχνηλασιμότητα των ζώων είναι ζωτικής σημασίας κατά τη διάρκεια της εκδήλωσης μιας επιδημίας, ούτως ώστε να γίνεται κατανοητή η επιδημιολογία της νόσου και να μπορεί να ελέγχεται καλύτερα. Οι τίτλοι αυτοί προβλέπουν επίσης τη δυνατότητα να καταγραφούν και να ιχνηλατηθούν με ηλεκτρονικά μέσα περισσότερα ζώα, προωθώντας την απλούστευση και τη βελτίωση της νομοθεσίας και μειώνοντας το διοικητικό φόρτο με τη χρήση της τεχνολογίας. Ο τρίτος τίτλος σχετικά με άλλα ζώα εισάγεται μόνο για ενδεχόμενη μελλοντική διάταξη, σε περίπτωση που εμφανιστούν νέες απειλές σε σχέση με τα εν λόγω ζώα. Μέρος V: Είσοδος στην Ένωση και εξαγωγή Το μέρος V ορίζει τα πρότυπα και τις απαιτήσεις για τις τρίτες χώρες που αποστέλλουν ζώα, ζωικό αναπαραγωγικό υλικό, προϊόντα ζωικής προέλευσης και λοιπά υλικά τα οποία μπορούν να μεταδώσουν νόσους των ζώων στην Ένωση, προκειμένου να αποτρέπεται η εισαγωγή νόσων. Ορίζει επίσης τις απαιτήσεις για τις εξαγωγές. Δεν προβλέπονται ουσιαστικές μεταβολές της υφιστάμενης νομοθεσίας, η οποία θεωρείται ότι λειτουργεί ικανοποιητικά. Μέρος VI: Μέτρα έκτακτης ανάγκης Τα μέτρα έκτακτης ανάγκης αποτελούν ιδιαίτερα σημαντικό μέρος της διαχείρισης των νόσων. Το μέρος VI ορίζει τις διαδικασίες που ακολουθούνται σε περίπτωση έκτακτης ανάγκης, διασφαλίζοντας μία ταχεία και συνεκτική αντιμετώπιση εκ μέρους της Ένωσης. Μόνο λίγες ουσιαστικές αλλαγές προβλέπονται στην ισχύουσα νομοθεσία, η οποία θεωρείται ότι λειτουργεί πολύ καλά. Μέρος VII: Τελικές και μεταβατικές διατάξεις Οι τελικές και μεταβατικές διατάξεις ορίζουν τις εθνικές διατάξεις, τις προϋποθέσεις για την έκδοση κατ’ εξουσιοδότηση πράξεων, τις καταργήσεις, και άλλες αναγκαίες νομικές διατάξεις. 6. ΔΗΜΟΣΙΟΝΟΜΙΚΕΣ ΕΠΙΠΤΩΣΕΙΣ Η παρούσα πρόταση δεν συνεπάγεται δαπάνες που δεν περιλαμβάνονται ήδη στο δημοσιονομικό δελτίο του κοινού δημοσιονομικού πλαισίου για την αλυσίδα τροφίμων, την υγεία των ζώων και την καλή μεταχείριση των ζώων, την υγεία των φυτών και το ζωικό αναπαραγωγικό υλικό των φυτών. 2013/0136 (COD) Πρόταση ΚΑΝΟΝΙΣΜΟΣ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ σχετικά με την υγεία των ζώων ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ, Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 43 παράγραφος 2, το άρθρο 114 παράγραφος 3 και το άρθρο 168 παράγραφος 4 στοιχείο β), Έχοντας υπόψη την πρόταση της Ευρωπαϊκής Επιτροπής, Κατόπιν διαβίβασης του σχεδίου νομοθετικής πράξης στα εθνικά κοινοβούλια, Έχοντας υπόψη τη γνώμη της Ευρωπαϊκής Οικονομικής και Κοινωνικής Επιτροπής[9], Έχοντας υπόψη τη γνώμη της Επιτροπής των Περιφερειών[10], Αποφασίζοντας σύμφωνα με τη συνήθη νομοθετική διαδικασία, Εκτιμώντας τα ακόλουθα: (1) Ο αντίκτυπος των μεταδοτικών νόσων των ζώων και των μέτρων που είναι αναγκαία για τον έλεγχο των νόσων αυτών μπορεί να είναι καταστροφικός για μεμονωμένα ζώα, ζωικούς πληθυσμούς, κατόχους ζώων και την οικονομία. (2) Όπως έχει αποδειχθεί από την πρόσφατη εμπειρία, οι μεταδοτικές νόσοι των ζώων μπορούν επίσης να έχουν σημαντικό αντίκτυπο στη δημόσια υγεία, όπως για παράδειγμα στην περίπτωση της γρίπης των πτηνών και της σαλμονέλας. (3) Επιπλέον, μπορούν να παρατηρηθούν δυσμενείς αλληλεπιδράσεις όσον αφορά την βιοποικιλότητα, την κλιματική αλλαγή, και άλλες περιβαλλοντικές πτυχές. Η κλιματική αλλαγή μπορεί να επηρεάσει την εμφάνιση νέων νόσων, τον επιπολασμό των υφιστάμενων νόσων και τη γεωγραφική κατανομή των νοσογόνων παραγόντων και των διαβιβαστών, συμπεριλαμβανομένων εκείνων που πλήττουν την άγρια πανίδα και χλωρίδα. (4) Προκειμένου να εξασφαλιστούν υψηλά πρότυπα δημόσιας υγείας και υγείας των ζώων στην Ένωση, η ορθολογική ανάπτυξη των τομέων της γεωργίας και της υδατοκαλλιέργειας, καθώς και η αύξηση της παραγωγικότητας, θα πρέπει να καθοριστούν κανόνες για την υγεία των ζώων σε ενωσιακό επίπεδο. Οι κανόνες αυτοί είναι απαραίτητοι, μεταξύ άλλων, για να συμβάλουν στην ολοκλήρωση της εσωτερικής αγοράς και στην αποφυγή της διασποράς λοιμωδών νόσων. (5) Η ισχύουσα νομοθεσία για την υγεία των ζώων στην Ένωση αποτελείται από μια σειρά συνδεδεμένων και αλληλοσχετιζόμενων βασικών πράξεων οι οποίες θεσπίζουν ζωοϋγειονομικούς κανόνες που ισχύουν για το ενδοκοινοτικό εμπόριο, την είσοδο ζώων και προϊόντων στην Ένωση, την εκρίζωση νόσων, τους κτηνιατρικούς ελέγχους, την κοινοποίηση των νόσων και τη χρηματοδοτική στήριξη σε σχέση με διάφορα είδη ζώων· λείπει όμως ένα γενικό νομικό πλαίσιο το οποίο να παρέχει εναρμονισμένες αρχές σε όλη την έκταση του τομέα. (6) Η στρατηγική για την υγεία των ζώων στην Ένωση (2007 – 2013) προτείνει ότι «η πρόληψη είναι καλύτερη από τη θεραπεία» και εγκρίθηκε από την Επιτροπή στην ανακοίνωσή της, της 19ης Σεπτεμβρίου 2007, προς το Ευρωπαϊκό Κοινοβούλιο, το Συμβούλιο, την Ευρωπαϊκή Οικονομική και Κοινωνική Επιτροπή και την Επιτροπή των Περιφερειών[11]. Στόχος είναι να δοθεί μεγαλύτερη βαρύτητα στα μέτρα πρόληψης και επιτήρησης των νόσων, στον έλεγχο των νόσων και την έρευνα, έτσι ώστε να περιοριστεί η επίπτωση των νόσων των ζώων και να περιοριστούν στο ελάχιστο οι συνέπειες των επιδημιών. Προτείνει τη θέσπιση ενός «ενιαίου και απλουστευμένου ρυθμιστικού πλαισίου για την υγεία των ζώων», επιδιώκοντας τη σύγκλιση με τα διεθνή πρότυπα με παράλληλη εξασφάλιση μιας ισχυρής δέσμευσης για υψηλά ζωοϋγειονομικά πρότυπα. (7) Στόχος του παρόντος κανονισμού είναι να εφαρμόσει τις δεσμεύσεις και τα οράματα που προβλέπονται στη στρατηγική αυτή για την υγεία των ζώων, συμπεριλαμβανομένης της αρχής «Μία υγεία», και να εδραιώσει το νομικό πλαίσιο για μια κοινή ενωσιακή πολιτική για την υγεία των ζώων μέσω ενός ενιαίου, απλουστευμένου και ευέλικτου κανονιστικού πλαισίου για την υγεία των ζώων. (8) Τα ζώα μπορεί να υποφέρουν από ένα ευρύ φάσμα λοιμωδών ή μη λοιμωδών νόσων. Πολλές νόσοι μπορούν να αντιμετωπιστούν, έχουν αντίκτυπο μόνο για το συγκεκριμένο ζώο ή δεν μεταδίδονται σε άλλα ζώα ή στον άνθρωπο. Από την άλλη πλευρά, οι μεταδοτικές νόσοι μπορούν να έχουν ευρύτερο αντίκτυπο στην υγεία των ζώων ή τη δημόσια υγεία, με συνέπειες σε επίπεδο πληθυσμού. Οι ζωοϋγειονομικοί κανόνες που καθορίζονται στον παρόντα κανονισμό πρέπει να περιορίζεται στις τελευταίες αυτές νόσους. (9) Κατά τον καθορισμό των εν λόγω ζωοϋγειονομικών κανόνων είναι σημαντικό να υπάρξει προβληματισμός όσον αφορά τη σχέση μεταξύ της υγείας των ζώων και της δημόσιας υγείας, του περιβάλλοντος, της ασφάλειας των τροφίμων και των ζωοτροφών, της καλής μεταχείρισης των ζώων, της επισιτιστικής ασφάλειας και των οικονομικών, κοινωνικών και πολιτιστικών πτυχών. (10) Η απόφαση 94/800/ΕΚ του Συμβουλίου, της 22ας Δεκεμβρίου 1994, σχετικά με την εξ ονόματος της Ευρωπαϊκής Κοινότητας σύναψη των συμφωνιών που απέρρευσαν από τις πολυμερείς διαπραγματεύσεις του Γύρου της Ουρουγουάης (1986-1994), καθ' όσον αφορά τα θέματα που εμπίπτουν στις αρμοδιότητές της[12] ενέκρινε εξ ονόματος της τότε Ευρωπαϊκής Κοινότητας, ως προς το τμήμα των θεμάτων που εμπίπτουν στις αρμοδιότητές της, τη συμφωνία για την ίδρυση του Παγκόσμιου Οργανισμού Εμπορίου (ΠΟΕ), και επίσης τις συμφωνίες που περιλαμβάνονται στα παραρτήματα 1, 2 και 3 της εν λόγω συμφωνίας που περιλαμβάνει τη συμφωνία για την εφαρμογή μέτρων υγειονομικής και φυτοϋγειονομικής προστασίας (συμφωνία ΥΦΠ). Η συμφωνία ΥΦΠ ρυθμίζει τη χρήση απαραίτητων μέτρων για την προστασία του ανθρώπου, των ζώων ή των φυτών ή της υγείας, ώστε να μην παρουσιάζεται αυθαίρετη ή αδικαιολόγητη διακριτική μεταχείριση μεταξύ των μελών του ΠΟΕ. Εφόσον υφίστανται διεθνή πρότυπα, απαιτείται να χρησιμεύσουν ως βάση. Ωστόσο, τα μέλη έχουν το δικαίωμα να καθορίζουν τα δικά τους σχετικά πρότυπα, υπό τον όρο ότι τα πρότυπα αυτά βασίζονται σε επιστημονικά στοιχεία. (11) Όσον αφορά την υγεία των ζώων, η συμφωνία ΥΦΠ παραπέμπει στα πρότυπα του Παγκόσμιου Οργανισμού για την Υγεία των Ζώων (OIE) όσον αφορά τους ζωοϋγειονομικούς όρους για το διεθνές εμπόριο. Προκειμένου να μειωθεί ο κίνδυνος διατάραξης του εμπορίου, τα μέτρα της ΕΕ για την υγεία των ζώων θα πρέπει να στοχεύουν σε ένα κατάλληλο επίπεδο σύγκλισης με τα πρότυπα του ΟΙΕ. (12) Σε ειδικές περιπτώσεις όπου υπάρχει σημαντικός κίνδυνος την υγεία των ζώων ή τη δημόσια υγεία αλλά εξακολουθεί να υπάρχει επιστημονική αβεβαιότητα, το άρθρο 5 παράγραφος 7 της συμφωνίας ΥΦΠ που έχει ερμηνευθεί για την Ένωση στην ανακοίνωση της Επιτροπής της 2ας Φεβρουαρίου 2000 για την αρχή της προφύλαξης[13] επιτρέπει σε ένα μέλος της εν λόγω συμφωνίας να θεσπίζει προσωρινά μέτρα με βάση τα διαθέσιμα στοιχεία. Υπό τις συνθήκες αυτές, το μέλος του ΠΟΕ υποχρεούται να αποκτήσει τις πρόσθετες πληροφορίες που απαιτούνται για μια περισσότερο αντικειμενική εκτίμηση της επικινδυνότητας και την ανάλογη επανεξέταση του μέτρου εντός εύλογου χρονικού διαστήματος. (13) Η εκτίμηση της επικινδυνότητας βάσει της οποίας λαμβάνονται τα μέτρα σύμφωνα με τον παρόντα κανονισμό θα πρέπει να βασίζεται στα διαθέσιμα επιστημονικά στοιχεία και να διεξάγεται με τρόπο ανεξάρτητο, αντικειμενικό και διαφανή. Θα πρέπει επίσης να λαμβάνονται δεόντως υπόψη οι γνώμες της Ευρωπαϊκής Αρχής για την Ασφάλεια των Τροφίμων, η οποία συστάθηκε με το άρθρο 22 παράγραφος 1 του κανονισμού (ΕΚ) αριθ. 178/2002 του Ευρωπαϊκού Κοινοβουλίου και του Συμβουλίου, της 28ης Ιανουαρίου 2002, για τον καθορισμό των γενικών αρχών και απαιτήσεων της νομοθεσίας για τα τρόφιμα, για την ίδρυση της Ευρωπαϊκής Αρχής για την Ασφάλεια των Τροφίμων και τον καθορισμό διαδικασιών σε θέματα ασφαλείας των τροφίμων[14]. (14) Ο κανονισμός (ΕΚ) αριθ. 1069/2009 του Ευρωπαϊκού Κοινοβουλίου και του Συμβουλίου, της 21ης Οκτωβρίου 2009, περί υγειονομικών κανόνων για ζωικά υποπροϊόντα και παράγωγα προϊόντα που δεν προορίζονται για κατανάλωση από τον άνθρωπο και για την κατάργηση του κανονισμού (ΕΚ) αριθ. 1774/2002 (κανονισμός για τα ζωικά υποπροϊόντα)[15] ορίζει κανόνες τόσο για τη δημόσια υγεία και όσο και για την υγεία των ζώων όσον αφορά ορισμένα ζωικά υποπροϊόντα και παράγωγα προϊόντα, ώστε να προλαμβάνονται και να ελαχιστοποιούνται οι κίνδυνοι για τη δημόσια υγεία και την υγεία των ζώων οι οποίοι προκύπτουν από τα εν λόγω προϊόντα, και ιδίως να προστατεύεται η ασφάλεια της τροφικής αλυσίδας των ανθρώπων και των ζώων. Προκειμένου να αποφευχθεί κάθε επικάλυψη της νομοθεσίας της Ένωσης, ο παρών κανονισμός θα πρέπει, συνεπώς, να εφαρμόζεται μόνο στα ζωικά υποπροϊόντα και τα παράγωγα προϊόντα για τα οποία δεν υπάρχουν ειδικοί κανόνες που προβλέπονται στον κανονισμό (ΕΚ) αριθ. 1069/2009, και όπου ενέχεται ζωοϋγειονομικός κίνδυνος. Για παράδειγμα, ο κανονισμός (ΕΚ) αριθ. 1069/2009 δεν ρυθμίζει τον τρόπο χειρισμού των ζωικών υποπροϊόντων και των παράγωγων προϊόντων στο πλαίσιο μέτρων ελέγχου μιας νόσου, και έτσι τα ζητήματα αυτά καλύπτονται δεόντως από τον παρόντα κανονισμό. (15) Επιπλέον, οι κανόνες για τις μεταδοτικές νόσους των ζώων, συμπεριλαμβανομένων εκείνων που μεταδίδονται στον άνθρωπο («ζωοανθρωπονόσοι») έχουν ήδη καθοριστεί με τον κανονισμό (ΕΚ) αριθ. 999/2001 του Ευρωπαϊκού Κοινοβουλίου και του Συμβουλίου, της 22ας Μαΐου 2001, για τη θέσπιση κανόνων πρόληψης, καταπολέμησης και εκρίζωσης ορισμένων μεταδοτικών σπογγωδών εγκεφαλοπαθειών[16], την οδηγία 2003/99/ΕΚ του Ευρωπαϊκού Κοινοβουλίου και του Συμβουλίου, της 17ης Νοεμβρίου 2003, για την παρακολούθηση των ζωονόσων και των ζωονοσογόνων παραγόντων, για την τροποποίηση της απόφασης 90/424/ΕΟΚ του Συμβουλίου και την κατάργηση της οδηγίας 92/117/ΕΟΚ του Συμβουλίου[17] και τον κανονισμό (ΕΚ) αριθ. 2160/2003 του Ευρωπαϊκού Κοινοβουλίου και του Συμβουλίου, της 17ης Νοεμβρίου 2003, για τον έλεγχο της σαλμονέλας και άλλων συγκεκριμένων τροφιμογενών ζωονοσογόνων παραγόντων[18]· τέλος, έχουν καθοριστεί συγκεκριμένοι κανόνες για τις μεταδοτικές νόσους σε ανθρώπους με την απόφαση αριθ. 2119/98/ΕΚ του Ευρωπαϊκού Κοινοβουλίου και του Συμβουλίου, της 24ης Σεπτεμβρίου 1998, για τη δημιουργία δικτύου επιδημιολογικής παρακολούθησης και ελέγχου των μεταδοτικών νόσων στην Κοινότητα[19]. Οι προαναφερόμενες πράξεις θα πρέπει να παραμείνουν σε ισχύ μετά την έκδοση του παρόντος κανονισμού. Οι εν λόγω πράξεις πρέπει να παραμείνουν σε ισχύ και μετά την έγκριση του παρόντος κανονισμού. Κατά συνέπεια, προκειμένου να αποφευχθεί οποιαδήποτε επικάλυψη της ενωσιακής νομοθεσίας, ο παρών κανονισμός πρέπει να εφαρμόζεται μόνο στις ζωοανθρωπονόσους στον βαθμό που δεν έχουν ήδη οριστεί ειδικοί κανόνες που περιλαμβάνονται στις προαναφερόμενες άλλες πράξεις της Ένωσης. (16) Οι νόσοι που εκδηλώνονται σε πληθυσμούς άγριων ζώων μπορεί να έχουν ιδιαίτερα αρνητικές συνέπειες για τη γεωργία και την υδατοκαλλιέργεια, τη δημόσια υγεία, το περιβάλλον και τη βιοποικιλότητα. Είναι, συνεπώς, σκόπιμο το πεδίο εφαρμογής του παρόντος κανονισμού να καλύπτει σε τέτοιες περιπτώσεις τα άγρια ζώα, τόσο ως δυνητικά θύματα των εν λόγω νόσων όσο και ως διαβιβαστές τους. (17) Οι νόσοι των ζώων δεν μεταδίδονται μόνο με την άμεση επαφή μεταξύ ζώων ή μεταξύ ζώων και ανθρώπων. Μεταφέρονται επίσης περαιτέρω μέσω του συστήματος υδάτων και αέρα, μέσω διαβιβαστών όπως έντομα, ή μέσω του σπέρματος, ωαρίων και εμβρύων που χρησιμοποιούνται για την τεχνητή γονιμοποίηση, μέσω της δωρεάς ωαρίων ή της μεταφοράς εμβρύων. Νοσογόνοι παράγοντες ενδέχεται επίσης να περιέχονται στα τρόφιμα και σε άλλα προϊόντα ζωικής προέλευσης, όπως είναι το δέρμα, οι τρίχες, τα φτερά, τα κέρατα και κάθε άλλο υλικό που προέρχεται από το σώμα ενός ζώου. Επιπλέον, διάφορα άλλα αντικείμενα όπως οχήματα μεταφοράς, εξοπλισμός, χορτονομή, χόρτο και άχυρο μπορεί μεταδώσουν νοσογόνους παράγοντες. Για τον λόγο αυτό, όλες οι οδοί μόλυνσης και το υλικό που εμπλέκονται πρέπει να καλυφθούν από αποτελεσματικούς κανόνες για την υγεία των ζώων. (18) Οι νόσοι των ζώων μπορεί να έχουν ιδιαίτερα αρνητικές συνέπειες στη κατανομή των ειδών της άγριας πανίδας, επηρεάζοντας κατ' αυτόν τον τρόπο τη βιοποικιλότητα. Οι μικροοργανισμοί που προκαλούν τις νόσους των ζώων μπορεί, ως εκ τούτου, να εμπίπτουν στα χωροκατακτητικά αλλόχθονα είδη όπως αυτά ορίζονται στη σύμβαση των Ηνωμένων Εθνών για τη βιολογική ποικιλότητα. Τα μέτρα που προβλέπονται στον παρόντα κανονισμό λαμβάνουν επίσης υπόψη τη βιοποικιλότητα και, ως εκ τούτου, ο παρών κανονισμός καλύπτει ζωικά είδη και νοσογόνους παράγοντες, συμπεριλαμβανομένων εκείνων που ορίζονται ως χωροκατακτητικά ζωικά είδη, τα οποία διαδραματίζουν ρόλο στη διασπορά των νόσων ή επηρεάζονται από τις νόσους που καλύπτονται από τον παρόντα κανονισμό. (19) Στην ενωσιακή νομοθεσία που θεσπίστηκε πριν από τον παρόντα κανονισμό ορίζονται χωριστοί ζωοϋγειονομικοί κανόνες για τα χερσαία και τα υδρόβια ζώα. Η οδηγία 2006/88/EK του Συμβουλίου, της 24ης Οκτωβρίου 2006, σχετικά με τις απαιτήσεις υγειονομικού ελέγχου για τα ζώα υδατοκαλλιέργειας και τα προϊόντα τους και σχετικά με την πρόληψη και τον έλεγχο ορισμένων νόσων των υδρόβιων ζώων[20] ορίζει συγκεκριμένους κανόνες για τα υδρόβια ζώα. Στις περισσότερες περιπτώσεις, ωστόσο, οι βασικές αρχές για την καλή διακυβέρνηση της υγείας ισχύουν και για τις δύο ομάδες ειδών ζώων. Συνεπώς, το πεδίο εφαρμογής του παρόντος κανονισμού θα πρέπει να καλύπτει τόσο τα χερσαία όσο και τα υδρόβια ζώα και να ευθυγραμμίζει τους εν λόγω κανόνες για την υγεία των ζώων κατά περίπτωση. Ωστόσο, για ορισμένες πτυχές, ιδιαίτερα όσον αφορά την καταχώριση και την έγκριση των εγκαταστάσεων και την ιχνηλασιμότητα και τις μετακινήσεις των ζώων εντός της Ένωσης, ο παρών κανονισμός υιοθετεί την προσέγγιση που έχει υιοθετηθεί κατά το παρελθόν, η οποία ήταν να ορίζονται διαφορετικές δέσμες ζωοϋγειονομικών κανόνων για τα χερσαία και τα υδρόβια ζώα, λόγω των διαφορετικών περιβαλλόντων τους και συνεπώς διαφορετικών απαιτήσεων για τη διαφύλαξη της υγείας. (20) Η ενωσιακή νομοθεσία που εκδόθηκε πριν από τον παρόντα κανονισμό και ιδίως η οδηγία 92/65/ΕΟΚ του Συμβουλίου, της 13ης Ιουλίου 1992, για τον καθορισμό των όρων υγειονομικού ελέγχου που διέπουν το εμπόριο και τις εισαγωγές στην Κοινότητα ζώων, σπέρματος, ωαρίων και εμβρύων, που δεν υπόκεινται, όσον αφορά τους όρους υγειονομικού ελέγχου, στις ειδικές κοινοτικές ρυθμίσεις που αναφέρονται στο τμήμα Ι του παραρτήματος Α της οδηγίας 90/425/ΕΟΚ [21] καθορίζει, επίσης, βασικούς κανόνες υγειονομικού ελέγχου για άλλα είδη ζώων που δεν ρυθμίζονται από άλλες νομοθετικές πράξεις της Ένωσης, όπως ερπετά, αμφίβια, θαλάσσια θηλαστικά, καθώς και άλλα ζώα που δεν είναι ούτε υδρόβια ούτε χερσαία βάσει του ορισμού του παρόντος κανονισμού. Συνήθως, τα εν λόγω είδη δεν παρουσιάζουν σοβαρή επικινδυνότητα για την υγεία των ανθρώπων ή άλλων ζώων και, ως εκ τούτου, ισχύουν μόνο λίγοι κανόνες σχετικά με την υγεία των ζώων, εάν υπάρχουν. Για να αποφευχθούν οι περιττές διοικητικές επιβαρύνσεις και δαπάνες, ο παρών κανονισμός συμφωνεί με την προσέγγιση που υιοθετήθηκε στο παρελθόν, δηλαδή την παροχή νομικού πλαισίου για τον καθορισμό λεπτομερών ζωοϋγειονομικών κανόνων για τις μετακινήσεις των εν λόγω ζώων και των προϊόντων τους εφόσον η επικινδυνότητα το απαιτεί. (21) Η διατήρηση ζώων συντροφιάς, συμπεριλαμβανομένων των διακοσμητικών υδρόβιων ζώων σε νοικοκυριά και μη εμπορικά διακοσμητικά ενυδρεία, σε εσωτερικούς και εξωτερικούς χώρους, παρουσιάζει γενικά χαμηλότερο κίνδυνο για την υγεία σε σύγκριση με άλλους τρόπους διατήρησης ή μεταφοράς ζώων σε ευρύτερη κλίμακα, όπως η συνήθης πρακτική στον τομέα της γεωργίας. Επομένως, δεν είναι ορθό οι γενικές απαιτήσεις σχετικά με την καταχώριση, την τήρηση αρχείων και τις μετακινήσεις στο εσωτερικό της Ένωσης να ισχύουν για τα ζώα αυτών των ειδών, καθώς αυτό θα αποτελούσε αδικαιολόγητη διοικητική επιβάρυνση και κόστος. Η καταχώριση και οι απαιτήσεις τήρησης αρχείου, συνεπώς, δεν θα πρέπει να ισχύουν για τους κατόχους ζώων συντροφιάς. Επιπλέον, θα πρέπει να θεσπιστούν ειδικοί κανόνες για τις μη εμπορικού χαρακτήρα μετακινήσεις ζώων συντροφιάς εντός της Ένωσης. (22) Κάποιες συγκεκριμένες ομάδες ζώων, για τις οποίες υπάρχουν ειδικοί ζωοϋγειονομικοί κανόνες στον παρόντα κανονισμό, χρειάζεται να αναφέρονται σε παράρτημα ως είδη, λόγω του εκτεταμένου πεδίου της ομάδας. Αυτό ισχύει για την ομάδα δίχηλων θηλαστικών που ταξινομούνται ως οπληφόρα. Ο κατάλογος αυτός μπορεί να χρειαστεί να τροποποιηθεί στο μέλλον εξαιτίας της τροποποιημένης συστηματικής κατάταξης, της επιστημονικής εξέλιξης ή των τεχνικών ενημερώσεων που δικαιολογούνται από την επιστήμη. Παρομοίως, ο κατάλογος των ειδών ζώων συντροφιάς μπορεί να χρειαστεί να προσαρμοστεί λόγω των εξελίξεων στην κοινωνία ή της αλλαγής των συνηθειών διατήρησης ζώων συντροφιάς, ιδίως όταν τα ζώα αυτά μεταδίδουν νόσους. Επομένως, προκειμένου να ληφθούν υπόψη τέτοιες αλλαγές, θα πρέπει να ανατεθεί στην Επιτροπή η εξουσία να εκδίδει πράξεις σύμφωνα με το άρθρο 290 της Συνθήκης για τη λειτουργία της Ευρωπαϊκής Ένωσης σχετικά με τους καταλόγους των ζώων συντροφιάς και των οπληφόρων που ορίζονται στα παραρτήματα Ι και ΙΙ του παρόντος κανονισμού. (23) Δεν μπορούν ούτε θα πρέπει να προληφθούν και να καταπολεμηθούν μέσω ρυθμιστικών μέτρων όλες οι μεταδοτικές νόσοι των ζώων, για παράδειγμα, εάν η νόσος είναι πάρα πολύ διαδεδομένη, εάν δεν είναι διαθέσιμα διαγνωστικά μέσα, ή εάν ο ιδιωτικός τομέας μπορεί ο ίδιος να λάβει μέτρα για τον έλεγχο της νόσου. Ρυθμιστικά μέτρα για την πρόληψη και τον έλεγχο μεταδοτικών νόσων των ζώων μπορούν να έχουν σοβαρές οικονομικές συνέπειες για τους σχετικούς τομείς και να διαταράξουν το εμπόριο. Είναι, ως εκ τούτου, ουσιώδες τα μέτρα αυτά να εφαρμόζονται μόνον κατ' αναλογία και ανάγκη, όπως όταν μια νόσος συνιστά ή υπάρχει υποψία ότι συνιστά σημαντικό κίνδυνο για την υγεία των ζώων ή τη δημόσια υγεία. (24) Επιπλέον, τα προληπτικά μέτρα και τα μέτρα ελέγχου για κάθε μεταδοτική νόσο των ζώων θα πρέπει να είναι ειδικά σχεδιασμένα για να αντιμετωπίσουν τα μοναδικά επιδημιολογικά χαρακτηριστικά και τις συνέπειές της. Οι προληπτικοί κανόνες και οι κανόνες ελέγχου που εφαρμόζονται σε καθεμία από αυτές θα πρέπει συνεπώς να αφορούν συγκεκριμένες νόσους. (25) Για τις μεταδοτικές νόσους των ζώων, μια νόσος συνδέεται συνήθως με την κλινική ή την παθολογική εκδήλωση της λοίμωξης. Ωστόσο, για τους σκοπούς του παρόντος κανονισμού, ο οποίος αποσκοπεί στον έλεγχο της διασποράς και στην εκρίζωση ορισμένων μεταδοτικών νόσων των ζώων, ο ορισμός της νόσου θα πρέπει να είναι ευρύτερος προκειμένου να συμπεριλάβει και άλλους φορείς του νοσογόνου παράγοντα. (26) Ορισμένες μεταδοτικές νόσοι των ζώων δεν είναι εύκολο να διασπαρούν σε άλλα ζώα ή σε ανθρώπους και, συνεπώς, δεν προκαλούν οικονομικές ζημίες ή ζημίες στη βιοποικιλότητα σε ευρεία κλίμακα. Ως εκ τούτου, δεν αποτελούν σοβαρή απειλή για την υγεία των ζώων ή τη δημόσια υγεία στην Ευρωπαϊκή Ένωση και είναι συνεπώς δυνατόν, εάν κριθεί σκόπιμο, να αντιμετωπιστούν με εθνικούς κανόνες. (27) Για τις μεταδοτικές νόσους των ζώων που δεν υπόκεινται σε μέτρα τα οποία ορίζονται σε επίπεδο Ένωσης, οι οποίες όμως έχουν κάποια οικονομική σημασία για τον ιδιωτικό τομέα σε τοπικό επίπεδο, η Επιτροπή θα πρέπει, με τη βοήθεια των αρμόδιων αρχών των κρατών μελών, να προβεί σε ενέργειες για την πρόληψη ή τον έλεγχο των νόσων αυτών, για παράδειγμα μέσω μέτρων αυτορρύθμισης ή με την ανάπτυξη κωδίκων πρακτικής. (28) Σε αντίθεση με τις μεταδοτικές νόσους των ζώων που περιγράφονται στις αιτιολογικές σκέψεις 26 και 27, εξαιρετικά μεταδοτικές νόσοι των ζώων μπορούν εύκολα να διασπαρούν πέραν των συνόρων και, εάν είναι επίσης ζωοανθρωπονόσοι, μπορεί επίσης να έχουν αντίκτυπο στη δημόσια υγεία και στην ασφάλεια των τροφίμων. Ως εκ τούτου οι εξαιρετικά μεταδοτικές νόσοι των ζώων και οι ζωοανθρωπονόσοι θα πρέπει να καλύπτονται από τον παρόντα κανονισμό. (29) Η δράση αριθ. 5 της ανακοίνωσης της Επιτροπής προς το Ευρωπαϊκό Κοινοβούλιο και το Συμβούλιο – σχέδιο δράσης κατά του αυξανόμενου κινδύνου από τη μικροβιακή αντοχή[22] τονίζει τον προληπτικό ρόλο του παρόντος κανονισμού και την επακόλουθη αναμενόμενη μείωση της χρήσης αντιβιοτικών στα ζώα. Η αντοχή των μικροοργανισμών στα αντιβιοτικά στα οποία είχαν προηγουμένως ανταποκριθεί αυξάνεται. Η αντοχή αυτή περιπλέκει τη θεραπεία λοιμωδών νόσων στον άνθρωπο και τα ζώα. Ως αποτέλεσμα, οι μικροοργανισμοί που έχουν αναπτύξει αντοχή στους αντιμικροβιακούς παράγοντες θα πρέπει να αντιμετωπίζονται σαν να ήταν μολυσματικές νόσοι, και συνεπώς να καλύπτονται από το πεδίο εφαρμογής του παρόντος κανονισμού. (30) Μπορούν να εμφανιστούν νέοι κίνδυνοι που συνδέονται με ορισμένες νόσους ή είδη ιδίως εξαιτίας των αλλαγών του περιβάλλοντος, του κλίματος, της κτηνοτροφίας, των γεωργικών παραδόσεων αλλά και κοινωνικών αλλαγών. Η επιστημονική πρόοδος μπορεί επίσης να οδηγήσει σε νέες γνώσεις και σε μεγαλύτερη ευαισθητοποίηση σχετικά με τις υπάρχουσες νόσους. Επιπλέον, νόσοι και είδη που σήμερα είναι σημαντικά ενδέχεται να περιθωριοποιηθούν στο μέλλον. Συνεπώς, το πεδίο εφαρμογής του παρόντος κανονισμού πρέπει να είναι ευρύ και οι κανόνες που ορίζονται θα πρέπει να επικεντρώνονται στις νόσους που έχουν ιδιαίτερη σημασία για το ευρύ κοινό. Ο OIE, με την υποστήριξη της Ευρωπαϊκής Επιτροπής, ανέπτυξε ένα σύστημα ιεράρχησης και κατηγοριοποίησης νόσων βάσει προτεραιότητας σε μελέτη με τίτλο «Κατάρτιση καταλόγων προτεραιότητας και ταξινόμηση των νόσων των ζώων, συμπεριλαμβανομένων εκείνων που μεταδίδονται στον άνθρωπο»[23], καθώς και ένα εργαλείο για τη διεξαγωγή μιας τέτοιας δραστηριότητας. Ο παρών κανονισμός θα πρέπει να εισαγάγει μια τέτοια προσέγγιση στην ενωσιακή νομοθεσία. (31) Προκειμένου να εξασφαλιστούν ενιαίοι όροι για την εφαρμογή του παρόντος κανονισμού όσον αφορά τις μεταδοτικές νόσους των ζώων σε επίπεδο Ένωσης, είναι απαραίτητο να καταρτιστεί εναρμονισμένος κατάλογος με τις μεταδοτικές νόσους των ζώων («καταγεγραμμένες νόσοι»). Η εκτελεστική αρμοδιότητα καθορισμού ενός τέτοιου καταλόγου θα πρέπει επομένως να ανατεθεί στην Επιτροπή. (32) Στο μέλλον μπορεί να αναδυθούν νόσοι που δυνητικά να παρουσιάζουν σοβαρή επικινδυνότητα για τη δημόσια υγεία ή την υγεία των ζώων και να έχουν επιπτώσεις στην υγεία, την οικονομία ή το περιβάλλον. Μετά την αξιολόγησή τους και μετά την έγκριση προσωρινών επειγόντων μέτρων, όταν χρειάζεται, είναι ενδεχομένως απαραίτητη μια ταχεία αντίδραση καθώς και η εισαγωγή τέτοιων νόσων στον κατάλογο με τις νόσους. Συνεπώς, σε αυτές τις δεόντως αιτιολογημένες περιπτώσεις κινδύνου για τη δημόσια υγεία ή την υγεία των ζώων πρέπει να ανατεθεί στην Επιτροπή η εξουσία για την έκδοση πράξεων σύμφωνα με τη διαδικασία του κατεπείγοντος. (33) Οι καταγεγραμμένες νόσοι απαιτούν διαφορετικές διαχειριστικές προσεγγίσεις. Για ορισμένες εξαιρετικά μολυσματικές νόσους, οι οποίες επί του παρόντος δεν υπάρχουν στην Ένωση, απαιτείται η λήψη αυστηρών μέτρων για την άμεση εκρίζωσή τους αμέσως μόλις εμφανιστούν. Για άλλες νόσους που θα μπορούσαν ενδεχομένως να υφίστανται ήδη σε ορισμένες περιοχές της Ένωσης, απαιτείται υποχρεωτική ή εθελοντική εκρίζωση. Και στις δύο περιπτώσεις, είναι σκόπιμο να τεθούν σε εφαρμογή περιορισμοί στις μετακινήσεις των ζώων και προϊόντων, όπως απαγόρευση των μετακινήσεων από και προς τις πληγείσες περιοχές, ή απλώς ο έλεγχος πριν από την αποστολή. Σε άλλες περιπτώσεις, ίσως είναι κατάλληλο να εφαρμοστεί μόνο η επιτήρηση της κατανομής της νόσου, χωρίς λήψη περαιτέρω μέτρων. Αυτό θα συνέβαινε ιδίως στην περίπτωση μιας αναδυόμενης νόσου για την οποία υπάρχουν περιορισμένες πληροφορίες. (34) Θα πρέπει να οριστούν κριτήρια για να εξασφαλιστεί ότι όλες οι σχετικές πτυχές λαμβάνονται υπόψη όταν καθορίζεται ποιες μεταδοτικές νόσοι των ζώων θα πρέπει να ταξινομούνται για τους σκοπούς του παρόντος κανονισμού και να καθοριστεί το κατά πόσον μπορούν να εφαρμοστούν οι κανόνες πρόληψης και ελέγχου νόσων του κανονισμού στις διάφορες καταγεγραμμένες νόσους, ώστε να διασφαλίζεται η συνοχή και η συνέπεια. Προκειμένου να εξασφαλιστεί ότι η τεχνική και επιστημονική πρόοδος και οι εξελίξεις των σχετικών διεθνών προτύπων λαμβάνονται υπόψη, είναι σκόπιμο να ανατεθεί στην Επιτροπή η εξουσία έκδοσης πράξεων σύμφωνα με το άρθρο 290 της Συνθήκης για τη λειτουργία της Ευρωπαϊκής Ένωσης όσον αφορά τις ενδεχόμενες τροποποιήσεις των κριτηρίων αυτών. (35) Οι ειδικοί κανόνες πρόληψης και ελέγχου του παρόντος κανονισμού για μία συγκεκριμένη μεταδοτική νόσο των ζώων πρέπει να ισχύουν για τα είδη των ζώων που μπορούν να μεταδίδουν τη νόσο, επειδή είναι επίνοσα σε αυτή ή ενεργούν ως διαβιβαστές. Προκειμένου να εξασφαλιστούν ενιαίοι όροι για την εφαρμογή του παρόντος κανονισμού, είναι απαραίτητο να καταρτιστεί εναρμονισμένος κατάλογος των ειδών («καταγεγραμμένα είδη») για τα οποία θα πρέπει να εφαρμόζονται σε επίπεδο Ένωσης τα μέτρα για συγκεκριμένες καταγεγραμμένες νόσους και, επομένως, θα πρέπει να ανατεθούν στην Επιτροπή οι εκτελεστικές αρμοδιότητες κατάρτισης ενός τέτοιου καταλόγου. (36) Βάσει της σημασίας και του μεγέθους του αντικτύπου μιας καταγεγραμμένης νόσου, της κατανομής της, του επιπολασμού και της επίπτωσής της στην Ένωση, καθώς και της δυνατότητας πρόληψης και μέτρων ελέγχου νόσων σε σχέση με την εν λόγω νόσο, θα πρέπει για κάθε καταγεγραμμένη νόσο να ισχύει κατά τρόπο συστηματικό και συνεκτικό διαφορετική κατηγορία κανόνων πρόληψης και ελέγχου συγκεκριμένης νόσου. (37) Προκειμένου να διασφαλιστούν ενιαίοι όροι εφαρμογής του παρόντος κανονισμού σε σχέση με τα μέτρα πρόληψης και ελέγχου των νόσων που ισχύουν για τις καταγεγραμμένες νόσους, είναι απαραίτητο να καθοριστεί ότι οι κανόνες, οι οποίοι προβλέπονται στον παρόντα κανονισμό, εφαρμόζονται σε καταγεγραμμένες νόσους σε επίπεδο Ένωσης. Επομένως, θα πρέπει να ανατεθούν εκτελεστικές αρμοδιότητες στην Επιτροπή προκειμένου να καθορίζει ποιες καταγεγραμμένες νόσοι υπόκεινται σε ποιους κανόνες. (38) Οι υπεύθυνοι επιχειρήσεων, οι κατ' επάγγελμα ασχολούμενοι με τα ζώα και οι κάτοχοι ζώων συντροφιάς που εργάζονται με ζώα είναι τα καταλληλότερα πρόσωπα να παρατηρούν και να διασφαλίζουν την υγεία των ζώων υπό την ευθύνη τους. Επομένως, θα πρέπει να έχουν την πρωταρχική ευθύνη για την υλοποίηση των μέτρων για την πρόληψη και τον έλεγχο της διασποράς των νόσων στα ζώα και τα προϊόντα υπό την ευθύνη τους. (39) Η βιοπροφύλαξη αποτελεί ένα από τα βασικά μέσα πρόληψης στη διάθεση των υπευθύνων επιχειρήσεων και άλλων ατόμων που εργάζονται με ζώα για την πρόληψη της εισαγωγής, της ανάπτυξης και της διασποράς μεταδοτικών νόσων των ζώων προς, από και εντός ενός ζωικού πληθυσμού. Ο ρόλος της βιοπροφύλαξης αναγνωρίζεται επίσης στην εκτίμηση αντικτύπου για τη θέσπιση της νομοθεσίας της ΕΕ για την υγεία των ζώων και αξιολογούνται συγκεκριμένα οι πιθανές επιπτώσεις. Προκειμένου να εξασφαλιστεί ότι τα μέτρα βιοπροφύλαξης που εφαρμόζονται από τους υπευθύνους επιχειρήσεων, τους κατ' επάγγελμα ασχολούμενους με τα ζώα και τους κατόχους ζώων συντροφιάς είναι αρκετά ευέλικτα, ότι προσαρμόζονται ανάλογα με το είδος της παραγωγής και το είδος ή τις κατηγορίες ζώων και ότι λαμβάνουν υπόψη τις τοπικές συνθήκες και τεχνικές εξελίξεις, είναι σκόπιμο να ανατεθεί στην Επιτροπή η εξουσία έκδοσης πράξεων σύμφωνα με το άρθρο 290 της Συνθήκης για τη λειτουργία της Ευρωπαϊκής Ένωσης όσον αφορά τις συμπληρωματικές και πιο λεπτομερείς απαιτήσεις βιοπροφύλαξης. (40) Τα βιοκτόνα προϊόντα, όπως τα απολυμαντικά για κτηνιατρική υγιεινή ή για τους χώρους τροφής και σίτισης των ζώων, τα εντομοκτόνα, τα απωθητικά ή τα τρωκτικοκτόνα διαδραματίζουν σημαντικό ρόλο στις στρατηγικές βιοπροφύλαξης, τόσο σε επίπεδο εκμετάλλευσης, όσο και κατά τη διάρκεια της μεταφοράς των ζώων. Θα πρέπει, συνεπώς, να θεωρούνται ως μέρος των μέτρων βιοπροφύλαξης. (41) Η γνώση της υγείας των ζώων, συμπεριλαμβανομένων των συμπτωμάτων, των συνεπειών και των πιθανών τρόπων πρόληψης, θεραπείας και ελέγχου των νόσων συμπεριλαμβανομένης της βιοπροφύλαξης αποτελεί προϋπόθεση για την αποτελεσματική διαχείριση της υγείας των ζώων και είναι ουσιαστικής σημασίας για την εξασφάλιση της έγκαιρης διάγνωσης των νόσων των ζώων. Οι υπεύθυνοι επιχειρήσεων και οι λοιποί κατ' επάγγελμα ασχολούμενοι με τα ζώα θα πρέπει, επομένως, να αποκτήσουν τέτοιες γνώσεις, ανάλογα με την περίπτωση. Οι εν λόγω γνώσεις μπορούν να αποκτηθούν με διάφορους τρόπους, π.χ. μέσω τυπικής εκπαίδευσης, αλλά και μέσω του συστήματος παροχής συμβουλών σε γεωργικές εκμεταλλεύσεις που υπάρχει στον γεωργικό τομέα ή μέσω άτυπης κατάρτισης στην οποία η συνεισφορά των εθνικών και ευρωπαϊκών οργανώσεων κατόχων γεωργικών εκμεταλλεύσεων και λοιπών οργανώσεων μπορεί να είναι πολύτιμη. Τα εναλλακτικά μέσα απόκτησης των γνώσεων αυτών θα πρέπει επίσης να αναγνωρίζονται από τον παρόντα κανονισμό. (42) Οι κτηνίατροι και οι επαγγελματίες της υγείας των υδρόβιων ζώων διαδραματίζουν καθοριστικό ρόλο σε όλες τις πτυχές της διαχείρισης της υγείας των ζώων και στον παρόντα κανονισμό πρέπει να περιληφθούν γενικοί κανόνες σχετικά με τους ρόλους και τις ευθύνες τους. (43) Οι κτηνίατροι έχουν την εκπαίδευση και τα επαγγελματικά προσόντα που εξασφαλίζουν ότι έχουν αποκτήσει τις γνώσεις, δεξιότητες και ικανότητες που είναι απαραίτητες, μεταξύ άλλων, για τη διάγνωση νόσων και τη θεραπεία των ζώων. Επιπλέον, σε ορισμένα κράτη μέλη, για ιστορικούς λόγους ή λόγω της έλλειψης κτηνιάτρων που ασχολούνται με νόσους υδρόβιων ζώων, υπάρχει ένα εξειδικευμένο επάγγελμα που ονομάζεται «επαγγελματίες της υγείας υδρόβιων ζώων». Οι εν λόγω επαγγελματίες δεν είναι παραδοσιακά κτηνίατροι, ασκούν όμως την ιατρική για υδρόβια ζώα. Ο παρών κανονισμός θα πρέπει, επομένως, να σέβεται την απόφαση εκείνων των κρατών μελών που αναγνωρίζουν το εν λόγω επάγγελμα. Στις περιπτώσεις αυτές, οι επαγγελματίες της υγείας των υδρόβιων ζώων θα πρέπει να έχουν τις ίδιες ευθύνες και υποχρεώσεις με τους κτηνιάτρους όσον αφορά το συγκεκριμένο πεδίο εργασιών τους. Η προσέγγιση αυτή είναι σύμφωνη με τον κώδικα υγείας των υδρόβιων ζώων του ΟΙΕ. (44) Προκειμένου να εξασφαλιστεί ότι οι κτηνίατροι και οι επαγγελματίες της υγείας των υδρόβιων ζώων που αναλαμβάνουν δραστηριότητες που εμπίπτουν στο πεδίο εφαρμογής του παρόντος κανονισμού έχουν επαρκή προσόντα και λαμβάνουν την κατάλληλη κατάρτιση, θα πρέπει να ανατεθεί στην Επιτροπή η εξουσία έκδοσης πράξεων σύμφωνα με το άρθρο 290 της Συνθήκης για τη λειτουργία της Ευρωπαϊκής Ένωσης όσον αφορά τα προσόντα και την κατάρτισή τους. (45) Τα κράτη μέλη και ιδίως η αρμόδια αρχή τους που είναι υπεύθυνη για την υγεία των ζώων είναι μεταξύ των κύριων συντελεστών για την πρόληψη και τον έλεγχο των μεταδοτικών ζωικών νόσων. Η αρμόδια για την υγεία των ζώων αρχή διαδραματίζει σημαντικό ρόλο όσον αφορά την επιτήρηση, την εκρίζωση, τα μέτρα καταπολέμησης της νόσου, τον σχεδιασμό έκτακτης ανάγκης, την αύξηση της ενημέρωσης για τη νόσο, και όσον αφορά τη διευκόλυνση των μετακινήσεων των ζώων και το διεθνές εμπόριο μέσω της έκδοσης πιστοποιητικών υγείας των ζώων. Προκειμένου να είναι σε θέση να επιτελούν τα καθήκοντά τους βάσει του παρόντος κανονισμού, τα κράτη μέλη θα πρέπει να έχουν από την πρόσβαση σε επαρκείς οικονομικούς πόρους, σε πόρους υποδομών και σε ανθρώπινους πόρους σε όλη την επικράτειά τους, συμπεριλαμβανομένων των εργαστηριακών δυνατοτήτων, και επιστημονικής και άλλης σχετικής τεχνογνωσίας. (46) Η αρμόδια αρχή δεν είναι πάντοτε σε θέση να πραγματοποιεί όλες τις δραστηριότητες που απαιτούνται από τον παρόντα κανονισμό, λόγω περιορισμένων πόρων. Για τον λόγο αυτό είναι αναγκαίο να προβλεφθεί μια νομική βάση για την ανάθεση της εκτέλεσης των εν λόγω δραστηριοτήτων σε κτηνιάτρους. Προκειμένου να εξασφαλιστεί ότι ορίζονται οι απαραίτητοι όροι για τη γενική εφαρμογή των μέτρων ελέγχου και πρόληψης των νόσων και σε όλη την Ένωση, πρέπει να ανατεθεί στην Επιτροπή η εξουσία έκδοσης πράξεων σύμφωνα με το άρθρο 290 της Συνθήκης για τη λειτουργία της Ευρωπαϊκής Ένωσης όσον αφορά την ανάθεση της εκτέλεσης των δραστηριοτήτων αυτών σε κτηνιάτρους και την κατάλληλη κατάρτισή τους. (47) Η βέλτιστη διαχείριση της υγείας των ζώων μπορεί να επιτευχθεί μόνο σε συνεργασία με τους κατόχους ζώων, τους υπευθύνους επιχειρήσεων, άλλα ενδιαφερόμενα μέρη και τους εμπορικούς εταίρους. Προκειμένου να εξασφαλιστεί η υποστήριξή τους, είναι αναγκαίο να οργανωθούν με σαφή και διαφανή τρόπο οι διαδικασίες λήψης αποφάσεων και η εφαρμογή των μέτρων που προβλέπονται στον παρόντα κανονισμό. Ως εκ τούτου, η αρμόδια αρχή θα πρέπει να λάβει τα ενδεδειγμένα μέτρα για να τηρείται ενήμερη η κοινή γνώμη, ιδίως όταν υπάρχουν εύλογες υπόνοιες ότι τα ζώα ή τα προϊόντα μπορεί να παρουσιάζουν επικινδυνότητα για την υγεία των ζώων ή τη δημόσια υγεία και όταν ένα κρούσμα παρουσιάζει δημόσιο ενδιαφέρον. (48) Για να αποφευχθεί η απελευθέρωση νοσογόνων παραγόντων από εργαστήρια, ιδρύματα και άλλες μονάδες χειρισμού νοσογόνων παραγόντων, είναι ζωτικής σημασίας να λαμβάνονται τα κατάλληλα μέτρα βιοπροφύλαξης, βιοασφάλειας και βιολογικού περιορισμού. Ο παρών κανονισμός θα πρέπει επομένως να προβλέπει μέτρα ασφαλείας που πρέπει να τηρούνται κατά τον χειρισμό ή τη μεταφορά τέτοιων νοσογόνων παραγόντων, εμβολίων και άλλων βιολογικών προϊόντων. Η υποχρέωση αυτή θα πρέπει να εφαρμόζεται επίσης σε κάθε φυσικό ή νομικό πρόσωπο, το οποίο εμπλέκεται σε μια τέτοια δραστηριότητα. Προκειμένου να διασφαλιστεί ότι υπάρχει συμμόρφωση με τα πρότυπα αυτά κατά τον χειρισμό εξαιρετικά μολυσματικών βιολογικών παραγόντων, εμβολίων και λοιπών βιολογικών προϊόντων, θα πρέπει να ανατεθεί στην Επιτροπή η εξουσία έκδοσης πράξεων σύμφωνα με το άρθρο 290 της Συνθήκης για τη λειτουργία της Ευρωπαϊκής Ένωσης όσον αφορά τα μέτρα ασφαλείας στα εν λόγω εργαστήρια, ινστιτούτα και εγκαταστάσεις και για τις μετακινήσεις των νοσογόνων παραγόντων. (49) Η έγκαιρη ανίχνευση και μια σαφής δομή της κοινοποίησης και αναφοράς των νόσων είναι καίριας σημασίας για τον αποτελεσματικό έλεγχο της νόσου. Προκειμένου να επιτευχθεί η αποτελεσματική και ταχεία αντιμετώπιση, πρέπει να κοινοποιείται αμέσως στην αρμόδια αρχή κάθε υπόνοια ή επιβεβαίωση εστίας ορισμένων καταγεγραμμένων νόσων. Οι εν λόγω υποχρεώσεις κοινοποίησης θα πρέπει να ισχύουν για κάθε φυσικό και νομικό πρόσωπο προκειμένου να διασφαλιστεί ότι δεν διαφεύγουν της προσοχής κάποιες εστίες της νόσου. (50) Οι κτηνίατροι αποτελούν παράγοντες-κλειδιά για την έρευνα των νόσων και τους βασικούς συνδέσμους μεταξύ των υπεύθυνων επιχειρήσεων και της αρμόδιας αρχής. Συνεπώς, θα πρέπει να ενημερώνονται από τον υπεύθυνο επιχείρησης σε περιπτώσεις μη φυσιολογικής θνησιμότητας, άλλων σοβαρών προβλήματων σε σχέση με κάποια νόσο ή σημαντικής μείωσης στα ποσοστά παραγωγής με απροσδιόριστη αιτία. (51) Προκειμένου να εξασφαλιστεί η αποτελεσματική και αποδοτική κοινοποίηση και να αποσαφηνιστούν οι διαφορετικές περιστάσεις που σχετίζονται με μη φυσιολογική θνησιμότητα και άλλα σοβαρά σημεία νόσων, θα πρέπει να ανατεθεί στην Επιτροπή η εξουσία έκδοσης πράξεων σύμφωνα με το άρθρο 290 της Συνθήκης για τη λειτουργία της Ευρωπαϊκής Ένωσης όσον αφορά τα κριτήρια βάσει των οποίων προσδιορίζεται το πότε συντρέχουν οι σχετικές συνθήκες για την κοινοποίηση και τους κανόνες για περαιτέρω έρευνα, όταν αυτό θεωρείται σκόπιμο. (52) Για ορισμένες καταγεγραμμένες νόσους είναι ζωτικής σημασίας να ενημερώνονται αμέσως η Επιτροπή και τα άλλα κράτη μέλη για τις νόσους. Η κοινοποίηση αυτή σε επίπεδο Ένωσης θα δώσει τη δυνατότητα στα γειτονικά ή άλλα επηρεαζόμενα κράτη μέλη να λαμβάνουν προφυλακτικά μέτρα, όταν αυτό δικαιολογείται. Προκειμένου να εξασφαλιστούν ενιαίοι όροι για την εφαρμογή μιας τέτοιας κοινοποίησης σε επίπεδο Ένωσης, θα πρέπει να ανατεθούν εκτελεστικές εξουσίες στην Επιτροπή. (53) Από την άλλη πλευρά, για ορισμένες νόσους η άμεση κοινοποίηση και ανάληψη δράσης δεν είναι αναγκαίες. Σε αυτές τις περιπτώσεις, η συλλογή πληροφοριών και η υποβολή εκθέσεων σχετικά με την εμφάνιση των νόσων αυτών είναι ουσιαστικής σημασίας για τον έλεγχο της κατάστασης της νόσου και, εάν χρειαστεί, για τη λήψη μέτρων πρόληψης και ελέγχου των νόσων. Η υποχρέωση υποβολής εκθέσεων μπορεί να ισχύει επίσης και για νόσους που υπόκεινται σε κοινοποίηση σε επίπεδο Ένωσης, όταν όμως χρειάζονται συμπληρωματικές πληροφορίες για την εφαρμογή αποτελεσματικών μέτρων πρόληψης και ελέγχου. Προκειμένου να εξασφαλιστεί ότι η ορθή ενημέρωση και τα δεδομένα που είναι απαραίτητα για την πρόληψη της διασποράς ή για τον έλεγχο κάθε συγκεκριμένης νόσου συλλέγονται στο σωστό χρονικό πλαίσιο, είναι σκόπιμο να ανατεθεί στην Επιτροπή σύμφωνα με το άρθρο 290 της Συνθήκης για τη λειτουργία της Ευρωπαϊκής Ένωσης η εξουσία έκδοσης πράξεων όσον αφορά τις υποθέσεις για τις οποίες πρέπει να υποβάλλεται έκθεση. (54) Ένας από τους κύριους στόχους της κοινοποίησης των νόσων και της υποβολής εκθέσεων είναι η συγκέντρωση αξιόπιστων, διαφανών και προσβάσιμων επιδημιολογικών δεδομένων. Θα πρέπει να δημιουργηθεί σε επίπεδο Ένωσης ένα ηλεκτρονικό σύστημα πληροφοριών για την αποτελεσματική συλλογή και διαχείριση των δεδομένων επιτήρησης για καταγεγραμμένες νόσους και, κατά περίπτωση, για τις αναδυόμενες νόσους ή τη μικροβιακή αντοχή νοσογόνων παραγόντων. Το εν λόγω σύστημα θα πρέπει να προωθήσει την καλύτερη δυνατή διαθεσιμότητα δεδομένων, τη διευκόλυνση της ανταλλαγής δεδομένων και τη μείωση της διοικητικής επιβάρυνσης για τις αρμόδιες αρχές των κρατών μελών με τη συγχώνευση της κοινοποίησης των νόσων και την υποβολή εκθέσεων εντός της Ένωσης και σε διεθνές επίπεδο σε μία διαδικασία (η οποία είναι η βάση δεδομένων WAHIS/WAHID του ΟΙΕ). Πρέπει επίσης να διασφαλίζεται συνοχή με την ανταλλαγή πληροφοριών σύμφωνα με την οδηγία 2003/99/ΕΚ[24]. (55) Προκειμένου να διασφαλιστούν ενιαίοι όροι για την εφαρμογή των ενωσιακών κανόνων για την κοινοποίηση των νόσων και την υποβολή εκθέσεων, θα πρέπει να ανατεθούν στην Επιτροπή εκτελεστικές αρμοδιότητες για την καταγραφή των νόσων που αποτελούν αντικείμενο των ενωσιακών κανόνων κοινοποίησης και υποβολής εκθέσεων που προβλέπονται από τον παρόντα κανονισμό, καθώς και για τη δημιουργία των απαραίτητων διαδικασιών, μορφότυπων, δεδομένων και ανταλλαγής πληροφοριών σχετικά με την κοινοποίηση των νόσων και την υποβολή εκθέσεων. (56) Η επιτήρηση αποτελεί βασικό στοιχείο της πολιτικής για τον έλεγχο των νόσων. Πρέπει να εξασφαλίζει την έγκαιρη ανίχνευση των μεταδοτικών νόσων των ζώων και την αποτελεσματική κοινοποίηση, επιτρέποντας έτσι στον τομέα και στην αρμόδια αρχή να εφαρμόζουν, όπου είναι εφικτό, έγκαιρα μέτρα πρόληψης και ελέγχου νόσων, και την εκρίζωση της νόσου. Επιπλέον, θα πρέπει να παρέχει πληροφορίες σχετικά με το υγειονομικό καθεστώς των ζώων κάθε κράτους μέλους και της Ένωσης, τεκμηριώνοντας κατ' αυτόν τον τρόπο το καθεστώς ελεύθερου νόσου και διευκολύνοντας το εμπόριο με τρίτες χώρες. (57) Οι υπεύθυνοι επιχειρήσεων παρατηρούν τα ζώα τους σε τακτική βάση και είναι οι πλέον αρμόδιοι να ανιχνεύσουν μη φυσιολογική θνησιμότητα ή άλλα σοβαρά συμπτώματα μιας νόσου. Ως εκ τούτου, οι υπεύθυνοι επιχειρήσεων αποτελούν τον ακρογωνιαίο λίθο της επιτήρησης και διαδραματίζουν ουσιώδη ρόλο στην επιτήρηση που πραγματοποιεί η αρμόδια αρχή. (58) Προκειμένου να εξασφαλιστεί η στενή συνεργασία και η ανταλλαγή πληροφοριών μεταξύ των υπευθύνων επιχειρήσεων και των κτηνιάτρων ή επαγγελματιών της υγείας των υδρόβιων ζώων και να συμπληρωθεί η επιτήρηση που πραγματοποιείται από υπευθύνους επιχειρήσεων, οι εγκαταστάσεις θα πρέπει, ανάλογα με τον τύπο παραγωγής και άλλους σχετικούς παράγοντες, να υπόκεινται σε επισκέψεις ζωοϋγειονομικού ελέγχου. Προκειμένου να εξασφαλιστεί ένα αναλογικό επίπεδο επιτήρησης για τους κινδύνους που συνδέονται με διάφορους τύπους εγκαταστάσεων, πρέπει να ανατεθεί στην Επιτροπή σύμφωνα με το άρθρο 290 της Συνθήκης για τη λειτουργία της Ευρωπαϊκής Ένωσης η εξουσία έκδοσης πράξεων σχετικά με τα κριτήρια και το περιεχόμενο των εν λόγω επισκέψεων ζωοϋγειονομικού ελέγχου σε διάφορα είδη εγκαταστάσεων. (59) Είναι απαραίτητο η αρμόδια αρχή να θεσπίσει σύστημα επιτήρησης για τις καταγεγραμμένες νόσους που υπόκεινται σε επιτήρηση. Τούτο θα πρέπει να ισχύει επίσης για τις αναδυόμενες νόσους, όπου πρέπει να αξιολογηθούν οι πιθανοί κίνδυνοι για την υγεία που παρουσιάζει η εκάστοτε νόσος και να συγκεντρωθούν επιδημιολογικά δεδομένα για την εν λόγω αξιολόγηση. Προκειμένου να εξασφαλιστεί η βέλτιστη χρήση των πόρων, οι πληροφορίες πρέπει να συλλεχθούν, να διανεμηθούν και να χρησιμοποιηθούν κατά τον πλέον αποτελεσματικό και αποδοτικό τρόπο. (60) Η μεθοδολογία, η συχνότητα και η ένταση της επιτήρησης πρέπει να προσαρμόζονται σε κάθε συγκεκριμένη νόσο και να λαμβάνουν υπόψη τον ειδικό σκοπό της επιτήρησης, το ζωοϋγειονομικό καθεστώς στη συγκεκριμένη περιφέρεια, καθώς και κάθε άλλη συμπληρωματική επιτήρηση που πραγματοποιούν οι υπεύθυνοι επιχειρήσεων. (61) Σε ορισμένες περιπτώσεις, και ανάλογα με τα επιδημιολογικά χαρακτηριστικά μιας νόσου και τους σχετικούς παράγοντες επικινδυνότητας, μπορεί να χρειάζεται να τεθεί σε εφαρμογή ένα διαρθρωμένο πρόγραμμα επιτήρησης. Στην περίπτωση αυτή είναι σκόπιμο τα κράτη μέλη να αναπτύξουν προγράμματα επιτήρησης βάσει επιδημιολογίας. Πρέπει να ανατεθεί στην Επιτροπή η εξουσία θέσπισης πράξεων σύμφωνα με το άρθρο 290 της Συνθήκης για τη λειτουργία της Ευρωπαϊκής Ένωσης όσον αφορά τον σχεδιασμό της επιτήρησης, τα κριτήρια για την επίσημη επιβεβαίωση των ορισμών των εστιών και τον ορισμό των κρουσμάτων των νόσων αυτών και τις απαιτήσεις για τα προγράμματα επιτήρησης σε σχέση με το περιεχόμενό τους, τις πληροφορίες που συμπεριλαμβάνονται, και την περίοδο εφαρμογής. (62) Για να προωθηθεί ο συντονισμός μεταξύ των κρατών μελών και να διασφαλιστεί ότι τα εν λόγω προγράμματα επιτήρησης είναι συνεπή με τους στόχους της Ένωσης, θα πρέπει να υποβάλλονται στην Επιτροπή και στα άλλα κράτη μέλη προς ενημέρωση. Επιπλέον, το κράτος μέλος που υλοποιεί το πρόγραμμα επιτήρησης θα πρέπει επίσης να υποβάλλει τακτικές εκθέσεις σχετικά με τα αποτελέσματα του εν λόγω προγράμματος επιτήρησης στην Επιτροπή. Προκειμένου να εξασφαλιστούν ενιαίοι όροι για την εφαρμογή των προγραμμάτων επιτήρησης, θα πρέπει να ανατεθούν στη Επιτροπή εκτελεστικές αρμοδιότητες ώστε να καταρτίσει κατάλογο των νόσων που υπόκεινται σε προγράμματα επιτήρησης και να θεσπίσει εναρμονισμένες διαδικασίες, μορφότυπους, ανταλλαγή δεδομένων και πληροφοριών. (63) Κράτη μέλη που δεν είναι ελεύθερα ή δεν είναι γνωστό ότι είναι ελεύθερα των καταγεγραμμένων νόσων που υπόκεινται σε μέτρα εκρίζωσης όπως προβλέπει ο παρών κανονισμός θα πρέπει να υποχρεούνται να θεσπίζουν προγράμματα υποχρεωτικής εκρίζωσης προκειμένου να εκριζωθούν οι νόσοι αυτές των οποίων η εκρίζωση είναι υποχρεωτική στην Ένωση, ή να έχουν τη δυνατότητα να θεσπίσουν εθελοντικά προγράμματα εκρίζωσης προκειμένου να εκριζωθούν οι νόσοι αυτές των οποίων η εκρίζωση προβλέπεται στην Ένωση, αλλά δεν είναι υποχρεωτική. Για την εξασφάλιση ενιαίων όρων γενικής εφαρμογής σε ολόκληρη την Ένωση, είναι αναγκαίο να θεσπιστούν εναρμονισμένες απαιτήσεις για τέτοια υποχρεωτικά ή εθελοντικά προγράμματα εκρίζωσης. Προκειμένου να εξασφαλιστεί η αποτελεσματική εκρίζωση των νόσων, πρέπει να ανατεθεί στην Επιτροπή η εξουσία έκδοσης πράξεων σύμφωνα με το άρθρο 290 της Συνθήκης για τη λειτουργία της Ευρωπαϊκής Ένωσης όσον αφορά τους στόχους των στρατηγικών καταπολέμησης των νόσων, τα μέτρα ελέγχου των νόσων στο πλαίσιο υποχρεωτικών ή εθελοντικών προγραμμάτων εκρίζωσης και τις απαιτήσεις αυτών των προγραμμάτων. (64) Προκειμένου να εξασφαλιστούν ενιαίοι όροι για την εφαρμογή των προγραμμάτων εκρίζωσης των νόσων, θα πρέπει να ανατεθούν στην Επιτροπή εκτελεστικές αρμοδιότητες για τον καθορισμό των διαδικασιών για την υποβολή τέτοιων προγραμμάτων, για τους δείκτες επιδόσεων, καθώς και για την υποβολή εκθέσεων. (65) Επιπλέον, τα κράτη μέλη θα πρέπει να έχουν τη δυνατότητα να δηλώσουν το σύνολο των εδαφών τους, των ζωνών ή των διαμερισμάτων αυτών ελεύθερα μίας ή περισσότερων από τις καταγεγραμμένες νόσους οι οποίες υπόκεινται σε κανόνες για τα προγράμματα υποχρεωτικής ή εθελοντικής εκρίζωσης, προκειμένου να προστατεύονται έναντι της εισαγωγής τέτοιων καταγεγραμμένων νόσων από άλλα μέρη της Ένωσης ή από τρίτες χώρες ή εδάφη. Για τον σκοπό αυτό πρέπει να καθοριστεί μια σαφής εναρμονισμένη διαδικασία, η οποία συμπεριλαμβάνει τα αναγκαία κριτήρια για την έγκριση καθεστώτος ελεύθερου νόσου. Προκειμένου να διασφαλιστούν ενιαίοι όροι για την εφαρμογή της αναγνώρισης του καθεστώτος ελεύθερου νόσου εντός της Ένωσης είναι απαραίτητο το εν λόγω καθεστώς ελεύθερου νόσου να εγκρίνεται επισήμως και επομένως να ανατεθούν στην Επιτροπή οι εκτελεστικές αρμοδιότητες για την έγκριση ενός τέτοιου καθεστώτος. (66) Ο Παγκόσμιος Οργανισμός για την υγεία των ζώων (OIE) εισήγαγε την έννοια της διαμερισματοποίησης στο πλαίσιο των κωδίκων υγείας των χερσαίων και των υδρόβιων ζώων (οι κωδικοί OIE). Στην ενωσιακή νομοθεσία που έχει εκδοθεί πριν τον παρόντα κανονισμό, η έννοια αυτή αναγνωρίζεται για συγκεκριμένα μόνο είδη ζώων και νόσους, τα οποία καθορίζονται σε ειδική ενωσιακή νομοθεσία, δηλαδή για την γρίπη των πτηνών και τις νόσους υδρόβιων ζώων. Ο παρών κανονισμός θα πρέπει να θεσπίσει τη δυνατότητα χρησιμοποίησης του συστήματος διαμερισμάτων για άλλα είδη ζώων και νόσων. Προκειμένου να καθοριστούν οι λεπτομερείς όροι για την αναγνώριση των διαμερισμάτων, οι κανόνες για την έγκρισή τους και οι απαιτήσεις για τα διαμερίσματα, θα πρέπει να ανατεθεί στην Επιτροπή η εξουσία έκδοσης πράξεων σύμφωνα με το άρθρο 290 της Συνθήκης για της Λειτουργία της Ευρωπαϊκής Ένωσης. (67) Τα κράτη μέλη θα πρέπει να γνωστοποιήσουν ότι το έδαφός τους, οι ζώνες και τα διαμερίσματα είναι ελεύθερα νόσου με σκοπό την ενημέρωση των εμπορικών εταίρων και τη διευκόλυνση του εμπορίου. (68) Προκειμένου να καθοριστούν οι λεπτομερείς όροι για την αναγνώριση του καθεστώτος ελεύθερου νόσου, πρέπει να ανατεθεί στην Επιτροπή η εξουσία έκδοσης πράξεων σύμφωνα με το άρθρο 290 της Συνθήκης για τη λειτουργία της Ευρωπαϊκής Ένωσης όσον αφορά τα κριτήρια για την απόκτηση του εν λόγω καθεστώτος, τα αποδεικτικά στοιχεία που απαιτούνται για την τεκμηρίωση του καθεστώτος ελεύθερου νόσου, τα ειδικά μέτρα πρόληψης και ελέγχου νόσων, τους περιορισμούς, τις πληροφορίες που πρέπει να παρέχονται, τις παρεκκλίσεις και τους όρους για την διατήρηση, την αναστολή, την άρση ή την επαναχορήγηση του καθεστώτος ελεύθερου νόσου. (69) Προκειμένου να εξασφαλιστούν ενιαίοι όροι για την εφαρμογή των διαδικασιών για την απόκτηση του καθεστώτος ελεύθερου νόσου, θα πρέπει να ανατεθούν στην Επιτροπή εκτελεστικές αρμοδιότητες ώστε να καθορίσει τις καταγεγραμμένες νόσους που υπόκεινται σε διαμερισματοποίηση και λεπτομερείς κανόνες για τους μορφότυπους υποβολής αιτήσεων και την ανταλλαγή πληροφοριών. (70) Η παρουσία ενός ολόκληρου πληθυσμού ζώων χωρίς ανοσία, επίνοσων σε ορισμένες καταγεγραμμένες νόσους απαιτεί διαρκή ευαισθητοποίηση και ετοιμότητα για τη νόσο. Τα σχέδια έκτακτης ανάγκης έχουν αποδειχθεί μέσο καίριας σημασίας για τον επιτυχή έλεγχο των καταστάσεων έκτακτης ανάγκης λόγω εμφάνισης νόσου στο παρελθόν. Προκειμένου να διασφαλίζεται το αποτελεσματικό και αποδοτικό αυτό εργαλείο για τον έλεγχο των εκτάκτων αναγκών λόγω εμφάνισης νόσου, το οποίο είναι ευέλικτο ώστε να προσαρμόζεται στις καταστάσεις έκτακτης ανάγκης, θα πρέπει να ανατεθεί στην Επιτροπή η εξουσία έκδοσης πράξεων σύμφωνα με το άρθρο 290 της Συνθήκης για τη λειτουργία της Ευρωπαϊκής Ένωσης σχετικά με τις λεπτομερείς απαιτήσεις και τους όρους για τα σχέδια έκτακτης ανάγκης. (71) Οι προηγούμενες ζωοϋγειονομικές κρίσεις έχουν καταδείξει τα οφέλη των συγκεκριμένων, λεπτομερών και ταχειών διαδικασιών διαχείρισης για καταστάσεις έκτακτης ανάγκης λόγω εμφάνισης νόσου. Οι εν λόγω οργανωτικές διαδικασίες πρέπει να εξασφαλίζουν την ταχεία και αποτελεσματική αντίδραση και να βελτιώνουν τον συντονισμό των προσπαθειών όλων των εμπλεκόμενων μερών, και ιδίως των αρμόδιων αρχών και των ενδιαφερόμενων μερών. (72) Προκειμένου να εξασφαλιστεί η εφαρμογή των σχεδίων έκτακτης ανάγκης σε πραγματικές καταστάσεις έκτακτης ανάγκης, είναι απαραίτητη η εξάσκηση και η δοκιμή λειτουργίας των συστημάτων. Για τον σκοπό αυτό, οι αρμόδιες αρχές των κρατών μελών πρέπει να πραγματοποιούν ασκήσεις προσομοίωσης, σε συνεργασία με τις αρμόδιες αρχές των γειτονικών κρατών μελών και τρίτων χωρών και εδαφών, όπου αυτό είναι εφικτό και σκόπιμο. (73) Προκειμένου να εξασφαλιστούν ενιαίοι όροι για την εφαρμογή των σχεδίων έκτακτης ανάγκης και τις ασκήσεις προσομοίωσης, θα πρέπει να ανατεθούν στην Επιτροπή οι εκτελεστικές αρμοδιότητες να καθορίζει κανόνες για την πρακτική εφαρμογή των εν λόγω σχεδίων και ασκήσεων. (74) Τα κτηνιατρικά φαρμακευτικά προϊόντα, όπως τα εμβόλια, οι υπεράνοσοι οροί και τα αντιμικροβιακά διαδραματίζουν σημαντικό ρόλο στην πρόληψη και τον έλεγχο των μεταδοτικών νόσων των ζώων. Η εκτίμηση επιπτώσεων για τη θέσπιση του νόμου της ΕΕ για την υγεία των ζώων δίνει ιδιαίτερη έμφαση στη σημασία των εμβολίων ως εργαλείου για την πρόληψη, τον έλεγχο και την εκρίζωση των νόσων των ζώων. (75) Ωστόσο, οι στρατηγικές ελέγχου για ορισμένες μεταδοτικές νόσους απαιτούν απαγόρευση ή περιορισμό της χρήσης ορισμένων κτηνιατρικών φαρμάκων, καθώς η χρήση τους θα παρεμπόδιζε την αποτελεσματικότητα των στρατηγικών αυτών. Για παράδειγμα, οι υπεράνοσοι οροί ή τα αντιμικροβιακά μπορεί να συγκαλύπτουν την εκδήλωση μιας νόσου, να κάνουν αδύνατη την ανίχνευση ενός νοσογόνου παράγοντα ή καταστήσουν δύσκολη μια ταχεία και διαφορική διάγνωση, θέτοντας έτσι σε κίνδυνο την ορθή ανίχνευση της νόσου. (76) Ωστόσο, οι εν λόγω στρατηγικές ελέγχου μπορεί να διαφέρουν σημαντικά μεταξύ των διαφόρων καταγεγραμμένων νόσων. Συνεπώς ο παρών κανονισμός θα πρέπει να προβλέπει κανόνες σχετικά με τη χρήση κτηνιατρικών φαρμακευτικών προϊόντων για την πρόληψη και τον έλεγχο των νόσων που περιλαμβάνονται στον κατάλογο, καθώς και τα εναρμονισμένα κριτήρια που πρέπει να λαμβάνονται υπόψη όταν αποφασίζεται αν θα χρησιμοποιηθούν ή όχι και πώς θα χρησιμοποιηθούν τα εμβόλια, οι υπεράνοσοι οροί και οι αντιμικροβιακές ουσίες. Προκειμένου να εξασφαλιστεί μια ευέλικτη προσέγγιση και να αντιμετωπιστούν οι ιδιαιτερότητες των διαφόρων καταγεγραμμένων νόσων και η διαθεσιμότητα των αποτελεσματικών θεραπευτικών αγωγών, πρέπει να ανατεθεί στην Επιτροπή η εξουσία έκδοσης πράξεων σύμφωνα με το άρθρο 290 της Συνθήκης για τη λειτουργία της Ευρωπαϊκής Ένωσης όσον αφορά τους περιορισμούς, τις απαγορεύσεις ή την υποχρέωση χρησιμοποίησης ορισμένων κτηνιατρικών φαρμάκων στο πλαίσιο του ελέγχου ορισμένων καταγεγραμμένων νόσων. Στην περίπτωση κατεπείγοντος και για την αντιμετώπιση αναδυόμενων κινδύνων, με ενδεχόμενες καταστροφικές συνέπειες για την υγεία των ζώων ή την ανθρώπινη υγεία, την οικονομία, την κοινωνία και το περιβάλλον, θα πρέπει να είναι δυνατόν τα μέτρα αυτά να εκδίδονται με την επείγουσα διαδικασία. (77) Σε συνέχεια των συμπερασμάτων που διατυπώνονται στη γνωμοδότηση των εμπειρογνωμόνων για τα εμβόλια και/ή τις διαγνωστικές τράπεζες για σημαντικές νόσους των ζώων[25] θα πρέπει επίσης να καταστεί δυνατόν για την Ένωση και τα κράτη μέλη να δημιουργήσουν αποθέματα αντιγόνων, εμβολίων και διαγνωστικών αντιδραστηρίων για καταγεγραμμένες νόσους που αποτελούν σοβαρή απειλή για την υγεία των ζώων ή τη δημόσια υγεία. Η σύσταση μιας ενωσιακής τράπεζας αντιγόνων, εμβολίων και διαγνωστικών αντιδραστηρίων θα προάγει τους στόχους της Ένωσης για την υγεία των ζώων επιτρέποντας την ταχεία και αποτελεσματική αντίδραση όταν απαιτούνται οι πόροι της και συνιστά μια αποδοτικότερη χρήση των περιορισμένων πόρων. (78) Προκειμένου να διασφαλιστεί μια τέτοια ταχεία και αποτελεσματική αντίδραση, θα πρέπει να ανατεθεί στην Επιτροπή η εξουσία έκδοσης πράξεων σύμφωνα με το άρθρο 290 της Συνθήκης για τη λειτουργία της Ευρωπαϊκής Ένωσης όσον αφορά τη σύσταση και τη διαχείριση των εν λόγω τραπεζών και τα πρότυπα και τις απαιτήσεις ασφαλείας για τη λειτουργία τους. Ωστόσο, ο εν λόγω κανονισμός δεν θα πρέπει να προβλέπει κανόνες για τη χρηματοδότηση των προληπτικών μέτρων και των μέτρων ελέγχου των νόσων, συμπεριλαμβανομένου του εμβολιασμού. (79) Θα πρέπει να θεσπιστούν κριτήρια για την κατά προτεραιότητα πρόσβαση στους πόρους της ενωσιακής τράπεζας αντιγόνων, εμβολίων και διαγνωστικών αντιδραστηρίων προκειμένου να εξασφαλιστεί η αποτελεσματική διανομή σε περίπτωση έκτακτης ανάγκης. (80) Για λόγους ασφάλειας σε σχέση με τη βιοτρομοκρατία και την αγροτρομοκρατία, ορισμένες λεπτομερείς πληροφορίες σχετικά με τις ενωσιακές τράπεζες αντιγόνων, εμβολίων και διαγνωστικών αντιδραστηρίων θα πρέπει να αντιμετωπίζονται ως διαβαθμισμένες πληροφορίες και η δημοσίευσή τους θα πρέπει να απαγορευθεί. (81) Προκειμένου να διασφαλιστούν ενιαίοι όροι για τη διαχείριση των ενωσιακών τραπεζών αντιγόνων, εμβολίων και διαγνωστικών αντιδραστηρίων, θα πρέπει να ανατεθούν εκτελεστικές αρμοδιότητες στην Επιτροπή για να καθορίζει λεπτομερείς κανόνες σχετικά με το ποια βιολογικά προϊόντα πρόκειται να συμπεριληφθούν στις εν λόγω τράπεζες και για ποιες νόσους, και λεπτομερείς κανόνες όσον αφορά την προμήθεια, τις ποσότητες, την αποθήκευση, την παράδοση, τις διαδικαστικές και τεχνικές απαιτήσεις για τα εμβόλια, τα αντιγόνα και τα διαγνωστικά αντιδραστήρια και τη συχνότητα και το περιεχόμενο της υποβολής πληροφοριών στην Επιτροπή. (82) Σε περίπτωση που εστία καταγεγραμμένης νόσου θεωρείται ότι αντιπροσωπεύει υψηλό κίνδυνο για την υγεία των ζώων ή τη δημόσια υγεία στην Ευρωπαϊκή Ένωση, είναι αναγκαίο να ληφθούν άμεσα μέτρα ελέγχου της νόσου για την εκρίζωση της εν λόγω καταγεγραμμένης νόσου, προκειμένου να προστατευθούν τα ζώα και η δημόσια υγεία και οι σχετικοί τομείς. (83) Οι υπεύθυνοι επιχειρήσεων, οι κατ' επάγγελμα ασχολούμενοι με τα ζώα και οι κάτοχοι ζώων συντροφιάς πρέπει να έχουν την πρωταρχική ευθύνη για τον έλεγχο και την πρόληψη της διασποράς των μεταδοτικών νόσων των ζώων. Πρέπει να λαμβάνουν άμεσα μέτρα σε περίπτωση υπόνοιας ή επιβεβαίωσης εξαιρετικά μολυσματικών νόσων. (84) Η αρμόδια αρχή θα πρέπει να είναι υπεύθυνη για την έναρξη των πρώτων ερευνών για την επιβεβαίωση ή τη διάψευση παρουσίας μιας εξαιρετικά μολυσματικής καταγεγραμμένης νόσου και η οποία θεωρείται ότι αποτελεί υψηλό κίνδυνο για την υγεία των ζώων ή τη δημόσια υγεία στην Ένωση. (85) Η αρμόδια αρχή θα πρέπει να θεσπίζει προκαταρκτικά μέτρα ελέγχου νόσων προκειμένου να αποτρέπεται πιθανή διασπορά της καταγεγραμμένης νόσου, και να προβαίνει σε επιδημιολογική έρευνα. (86) Αμέσως μόλις επιβεβαιώνεται μια καταγεγραμμένη νόσος, η αρμόδια αρχή πρέπει να λαμβάνει τα απαραίτητα μέτρα ελέγχου της νόσου, συμπεριλαμβανομένης, κατά περίπτωση, της οριοθέτησης απαγορευμένων ζωνών, προκειμένου να εκριζωθεί και να προληφθεί η περαιτέρω διασπορά της νόσου. (87) Η εμφάνιση καταγεγραμμένης νόσου σε άγρια ζώα μπορεί να αποτελέσει κίνδυνο για τη δημόσια υγεία και την υγεία των εκτρεφόμενων ζώων. Πρέπει, επομένως, να προβλεφθούν ειδικοί κανόνες για μέτρα εκρίζωσης και καταπολέμησης της νόσου στα άγρια ζώα, εφόσον απαιτείται. (88) Για καταγεγραμμένες νόσους οι οποίες δεν είναι ιδιαίτερα μολυσματικές και οι οποίες υπόκεινται σε υποχρεωτική εκρίζωση, τα μέτρα ελέγχου νόσων θα πρέπει να εφαρμόζονται για την πρόληψη της διασποράς των εν λόγω καταγεγραμμένων νόσων, ιδίως σε μη μολυσμένες περιοχές. Τα εν λόγω μέτρα, ωστόσο, μπορούν να είναι πιο περιορισμένα ή διαφορετικά σε σχέση με τα ισχύοντα για τις πιο επικίνδυνες καταγεγραμμένες νόσους. Ο παρών κανονισμός, συνεπώς, θα πρέπει να προβλέπει ειδικούς κανόνες για τις εν λόγω νόσους. Τα κράτη μέλη που διαθέτουν εθελοντικό πρόγραμμα εκρίζωσης θα πρέπει επίσης να λάβουν τέτοια μέτρα ελέγχου νόσων. Ωστόσο, το επίπεδο και η ένταση των μέτρων ελέγχου νόσων πρέπει να είναι αναλογικά και να λαμβάνουν υπόψη τα χαρακτηριστικά της εν λόγω καταγεγραμμένης νόσου, την κατανομή και τη σημασία της για το οικείο κράτος μέλος και την Ένωση στο σύνολό της. (89) Προκειμένου να εξασφαλιστεί η αποτελεσματική εφαρμογή των μέτρων ελέγχου των νόσων που προβλέπονται στον παρόντα κανονισμό από τους υπευθύνους επιχειρήσεων, τους κατόχους ζώων συντροφιάς και τις αρμόδιες αρχές, και λαμβανομένων υπόψη των ιδιαιτεροτήτων των μέτρων ελέγχου των νόσων για συγκεκριμένες καταγεγραμμένες νόσους και των σχετικών παραγόντων επικινδυνότητας, πρέπει να ανατεθεί στην Επιτροπή η εξουσία έκδοσης πράξεων σύμφωνα με το άρθρο 290 της Συνθήκης για τη λειτουργία της Ευρωπαϊκής Ένωσης όσον αφορά τα λεπτομερή μέτρα καταπολέμησης νόσων που εφαρμόζονται σε περίπτωση υπόνοιας ή επιβεβαίωσης μιας καταγεγραμμένης νόσου σε εγκαταστάσεις, άλλες τοποθεσίες και απαγορευμένες ζώνες. (90) Προκειμένου να προβλεφθεί η δυνατότητα έγκρισης από την Επιτροπή ειδικών μέτρων ελέγχου των νόσων σε προσωρινή βάση στην περίπτωση που τα μέτρα ελέγχου νόσων που ορίζονται στον παρόντα κανονισμό δεν επαρκούν ή δεν είναι κατάλληλα για την αντιμετώπιση της επικινδυνότητας, θα πρέπει να ανατεθούν εκτελεστικές αρμοδιότητες στην Επιτροπή σχετικά με τον ορισμό ειδικών μέτρων ελέγχου νόσων για περιορισμένο χρονικό διάστημα. (91) Η εγγραφή σε μητρώα ορισμένων μεταφορέων και των μονάδων στις οποίες διατηρούνται χερσαία ζώα ή όπου τυγχάνει χειρισμού ή μεταφέρεται ζωικό αναπαραγωγικό υλικό είναι απαραίτητη προκειμένου να είναι σε θέση οι αρμόδιες αρχές να διεξάγουν επαρκή επιτήρηση, και για την πρόληψη, τον έλεγχο και την εκρίζωση των μεταδοτικών νόσων των ζώων. (92) Όταν ορισμένος τύπος εγκατάστασης εκτροφής χερσαίων ζώων ή χειρισμού ή αποθήκευσης ζωικού αναπαραγωγικού υλικού συνιστά ιδιαίτερο κίνδυνο για την υγεία των ζώων, θα πρέπει να υπόκειται σε έγκριση από την αρμόδια αρχή. (93) Προκειμένου να αποφεύγονται οι αδικαιολόγητες διοικητικές επιβαρύνσεις και δαπάνες, ιδίως για τις μικρές και μεσαίες επιχειρήσεις (ΜΜΕ), θα πρέπει να παραχωρηθεί ευελιξία στα κράτη μέλη να προσαρμόσουν το σύστημα καταχώρισης και έγκρισης στις τοπικές και περιφερειακές συνθήκες και μοντέλα παραγωγής. (94) Για λόγους μείωσης του διοικητικού φόρτου, η καταχώριση και οι εγκρίσεις πρέπει, εφόσον είναι δυνατόν, να ενσωματωθούν σε ένα σύστημα καταχώρισης ή έγκρισης που έχουν ενδεχομένως ήδη θεσπίσει τα κράτη μέλη για άλλους σκοπούς. (95) Οι υπεύθυνοι επιχείρησης διαθέτουν ιδία γνώση των ζώων που έχουν υπό τη φροντίδα τους. Ως εκ τούτου, θα πρέπει να τηρούν ενημερωμένα αρχεία πληροφοριών που είναι χρήσιμες για την αξιολόγηση της κατάστασης της υγείας των ζώων, για την ιχνηλασιμότητα και επιδημιολογική έρευνα σε περίπτωση εμφάνισης καταγεγραμμένης νόσου. Στα αρχεία αυτά πρέπει να έχει εύκολη πρόσβαση η αρμόδια αρχή. (96) Προκειμένου να εξασφαλίζεται η πρόσβαση της κοινής γνώμης σε επίκαιρες πληροφορίες σχετικά με τις καταχωρισμένες εγκαταστάσεις και τους μεταφορείς και τις εγκεκριμένες εγκαταστάσεις, η αρμόδια αρχή θα πρέπει να καταρτίσει και να τηρεί μητρώο των εν λόγω εγκαταστάσεων και μεταφορέων. Θα πρέπει να ανατεθεί στην Επιτροπή η εξουσία έκδοσης πράξεων σύμφωνα με το άρθρο 290 της Συνθήκης για τη λειτουργία της Ευρωπαϊκής Ένωσης όσον αφορά τις πληροφορίες που πρέπει να περιέχονται στο μητρώο εγκαταστάσεων και μεταφορέων και τις απαιτήσεις τήρησης αρχείου, όσον αφορά τις πληροφορίες που πρέπει να καταγράφονται, παρεκκλίσεις από τις απαιτήσεις τήρησης αρχείου και τις συγκεκριμένες επιπλέον απαιτήσεις για το ζωικό αναπαραγωγικό υλικό. (97) Προκειμένου να διασφαλιστούν ενιαίοι όροι για την εφαρμογή των απαιτήσεων που ορίζονται στον παρόντα κανονισμό σχετικά με την καταχώριση και την έγκριση των εγκαταστάσεων και την τήρηση αρχείων και μητρώων, θα πρέπει να ανατεθούν εκτελεστικές εξουσίες στην Επιτροπή για τη θέσπιση κανόνων σχετικά με τις υποχρεώσεις παροχής πληροφοριών, τις εξαιρέσεις και άλλους κανόνες, τις μορφές και τις λειτουργικές προδιαγραφές των μητρώων και των αρχείων. (98) Η αποτελεσματική ιχνηλασιμότητα αποτελεί βασικό στοιχείο της πολιτικής ελέγχου των νόσων. Θα πρέπει να τεθούν σε εφαρμογή ειδικές απαιτήσεις αναγνώρισης και καταγραφής για τα διάφορα είδη δεσποζόμενων χερσαίων ζώων και αναπαραγωγικού υλικού, προκειμένου να διευκολυνθεί η αποτελεσματική εφαρμογή των κανόνων που προβλέπει ο παρών κανονισμός για την πρόληψη και τον έλεγχο των νόσων. Επιπλέον, είναι σημαντικό να προβλεφθεί η δυνατότητα δημιουργίας ενός συστήματος αναγνώρισης και καταγραφής για είδη για τα οποία δεν υπάρχουν σήμερα τέτοιες προβλέψεις, ή όταν το δικαιολογούν οι μεταβαλλόμενες περιστάσεις και κίνδυνοι. (99) Προκειμένου να εξασφαλιστεί η ομαλή λειτουργία του συστήματος αναγνώρισης και καταγραφής και να εξασφαλίζεται η ιχνηλασιμότητα, είναι σκόπιμο να ανατεθεί στην Επιτροπή η εξουσία έκδοσης πράξεων σύμφωνα με το άρθρο 290 της Συνθήκης για τη λειτουργία της Ευρωπαϊκής Ένωσης όσον αφορά τις υποχρεώσεις για τις βάσεις δεδομένων, τον προσδιορισμό της αρμόδιας αρχής, τις λεπτομερείς απαιτήσεις αναγνώρισης και καταχώρισης για διάφορα είδη ζώων και εγγράφων. (100) Είναι σκόπιμο να μειωθεί ο διοικητικός φόρτος και το κόστος και να προβλεφθεί ευελιξία του συστήματος σε περιπτώσεις που οι απαιτήσεις ιχνηλασιμότητας μπορεί να επιτευχθούν με άλλους τρόπους εκτός από εκείνους που προβλέπονται στον παρόντα κανονισμό. Επομένως, η Επιτροπή θα πρέπει να εξουσιοδοτηθεί να εγκρίνει πράξεις κατ' εξουσιοδότηση σύμφωνα με το άρθρο 290 της Συνθήκης για τη λειτουργία της Ευρωπαϊκής Ένωσης σχετικά με τις παρεκκλίσεις από τις απαιτήσεις αναγνώρισης και καταχώρισης. (101) Προκειμένου να εξασφαλιστούν ενιαίοι όροι για την εφαρμογή του συστήματος αναγνώρισης και καταγραφής και της ιχνηλασιμότητας, θα πρέπει να ανατεθούν εκτελεστικές αρμοδιότητες στην Επιτροπή για τον καθορισμό των κανόνων σχετικά με τις τεχνικές προδιαγραφές για τις βάσεις δεδομένων, τα μέσα αναγνώρισης, τα έγγραφα και τους μορφότυπους, τις προθεσμίες και τα κριτήρια για παρεκκλίσεις από τα εν λόγω συστήματα. (102) Ένα σημαντικό εργαλείο για την πρόληψη της εισόδου και της διασποράς μιας μεταδοτικής νόσου των ζώων είναι η χρήση περιορισμών στις μετακινήσεις των ζώων και των προϊόντων τα οποία μπορούν να μεταδίδουν την εν λόγω νόσο. Ωστόσο, ο περιορισμός των μετακινήσεων ζώων και προϊόντων ενδέχεται να έχει σοβαρή οικονομική επίπτωση και να παρεμβαίνει στη λειτουργία της εσωτερικής αγοράς. Οι περιορισμοί αυτού του είδους θα πρέπει, επομένως, να εφαρμόζονται μόνο όταν είναι αναγκαίοι και ανάλογοι προς τους σχετικούς κινδύνους. Η προσέγγιση αυτή είναι σύμφωνη με τις αρχές που καθορίζονται στη συμφωνία ΥΦΠ και τα διεθνή πρότυπα του ΟΙΕ. (103) Οι γενικές απαιτήσεις που ορίζονται με τον παρόντα κανονισμό θα πρέπει να ισχύουν για όλες τις μετακινήσεις ζώων, όπως η απαγόρευση των μετακινήσεων ζώων από εγκατάσταση όπου παρατηρείται μη φυσιολογική θνησιμότητα ή άλλα συμπτώματα νόσου με απροσδιόριστη αιτία, ή απαιτήσεις πρόληψης νόσων κατά τη μεταφορά. (104) Το νομικό πλαίσιο, το οποίο επί του παρόντος ορίζεται στην ενωσιακή νομοθεσία για τις μετακινήσεις προϊόντων χερσαίων ζώων, ορίζει εναρμονισμένους κανόνες κυρίως για την κυκλοφορία χερσαίων ζώων και προϊόντων ανάμεσα σε κράτη μέλη, αφήνοντας στα κράτη μέλη τη διακριτική ευχέρεια να καθορίζουν τις αναγκαίες απαιτήσεις για τις μετακινήσεις εντός της επικράτειάς τους. Η σύγκριση της τρέχουσας κατάστασης με μια επιλογή όπου οι κανόνες για τις μετακινήσεις στο εσωτερικό των κρατών μελών θα εναρμονίζονταν επίσης σε επίπεδο Ένωσης, αποτέλεσε αντικείμενο εκτενούς επεξεργασίας στην εκτίμηση αντικτύπου του κανονισμού της ΕΕ για την υγεία των ζώων. Συνήχθη το συμπέρασμα ότι η τρέχουσα προσέγγιση πρέπει να διατηρηθεί, καθώς μια πλήρης εναρμόνιση όλων των μετακινήσεων θα ήταν πολύ πολύπλοκη και τα οφέλη όσον αφορά τη διευκόλυνση των μετακινήσεων μεταξύ κρατών μελών δεν υπερκαλύπτουν τον αρνητικό αντίκτυπο που θα μπορούσαν να έχουν στην ικανότητα για τον έλεγχο νόσων. (105) Για τα ζώα που μετακινούνται μεταξύ των κρατών μελών ισχύει ένα σύνολο βασικών απαιτήσεων σχετικά με την υγεία των ζώων. Συγκεκριμένα, τα ζώα δεν μπορούν να μετακινούνται από εγκαταστάσεις με μη φυσιολογική θνησιμότητα ή σημεία νόσου άγνωστης αιτίας. Ωστόσο, η θνησιμότητα, ακόμη και εάν είναι μη φυσιολογική, η οποία συνδέεται με επιστημονικές διαδικασίες που επιτρέπονται με βάση την οδηγία 2010/63/ΕΕ του Ευρωπαϊκού Κοινοβουλίου και του Συμβουλίου, της 22ας Σεπτεμβρίου 2010, περί προστασίας των ζώων που χρησιμοποιούνται για επιστημονικούς σκοπούς[26] και η οποία δεν είναι λοιμώδους αιτιολογίας σχετιζόμενης με καταγεγραμμένες νόσους, δεν θα πρέπει να αποτελεί λόγο να εμποδίζονται οι μετακινήσεις των ζώων που προορίζονται για την έρευνα. (106) Ωστόσο, ο παρών κανονισμός θα πρέπει να προβλέπει ευελιξία προκειμένου να διευκολύνεται η κυκλοφορία των ειδών και κατηγοριών χερσαίων ζώων, τα οποία είναι χαμηλής επικινδυνότητας για τη διασπορά καταγεγραμμένων νόσων μεταξύ των κρατών μελών. Επιπλέον, πρέπει να προβλεφθούν περαιτέρω δυνατότητες για παρεκκλίσεις σε περιπτώσεις όπου τα κράτη μέλη ή οι υπεύθυνοι επιχειρήσεων έχουν θέσει επιτυχώς σε εφαρμογή εναλλακτικά μέτρα άμβλυνσης της επικινδυνότητας, όπως υψηλά επίπεδα βιοπροφύλαξης και αποτελεσματικά συστήματα επιτήρησης. (107) Τα οπληφόρα και τα πουλερικά αποτελούν ομάδες ειδών ζώων μεγάλης οικονομικής σημασίας και υπόκεινται σε ειδικές απαιτήσεις για τις μετακινήσεις σύμφωνα την ενωσιακή νομοθεσία που θεσπίστηκε πριν από τον παρόντα κανονισμό, και συγκεκριμένα την οδηγία 64/432/ΕΟΚ του Συμβουλίου, της 26ης Ιουνίου 1964, περί προβλημάτων υγειονομικού ελέγχου στον τομέα των ενδοκοινοτικών συναλλαγών βοοειδών και χοιροειδών[27], την οδηγία του Συμβουλίου 91/68/ΕΟΚ του Συμβουλίου, της 28ης Ιανουαρίου 1991, σχετικά με το καθεστώς υγειονομικού ελέγχου που διέπει το ενδοκοινοτικό εμπόριο αιγοπροβάτων[28], την οδηγία του Συμβουλίου 2009/156/ΕΚ του Συμβουλίου, της 30ής Νοεμβρίου 2009, σχετικά με τους όρους υγειονομικού ελέγχου που διέπουν τη διακίνηση των ιπποειδών και τις εισαγωγές ιπποειδών προέλευσης τρίτων χωρών[29], την οδηγία του Συμβουλίου 2009/158/ΕΚ του Συμβουλίου, της 30ής Νοεμβρίου 2009, σχετικά με τους όρους υγειονομικού ελέγχου που διέπουν το ενδοκοινοτικό εμπόριο και τις εισαγωγές πουλερικών και αυγών για επώαση από τρίτες χώρες[30] και εν μέρει την οδηγία του Συμβουλίου 92/65/ΕΟΚ του Συμβουλίου, της 13ης Ιουλίου 1992, για τον καθορισμό των όρων υγειονομικού ελέγχου που διέπουν το εμπόριο και τις εισαγωγές στην Κοινότητα ζώων, σπέρματος, ωαρίων και εμβρύων, που δεν υπόκεινται, όσον αφορά τους όρους ζωοϋγειονομικού ελέγχου, στις ειδικές κοινοτικές ρυθμίσεις που αναφέρονται στο τμήμα Ι του παραρτήματος Α της οδηγίας 90/425/ΕΟΚ[31]. Οι βασικοί κανόνες που διέπουν τις μετακινήσεις των εν λόγω ειδών θα πρέπει να θεσπιστούν στον παρόντα κανονισμό. Οι λεπτομερείς απαιτήσεις που εξαρτώνται σε μεγάλο βαθμό από τις νόσους που μπορούν να μεταδοθούν με τα διάφορα είδη ή κατηγορίες ζώων πρέπει να ρυθμιστούν σε μεταγενέστερες νομοθετικές πράξεις της Επιτροπής, αφού ληφθούν υπόψη οι ιδιαιτερότητες των νόσων, τα είδη και τις κατηγορίες των σχετικών ζώων. (108) Καθώς οι πρακτικές συνάθροισης οπληφόρων και πουλερικών περικλείουν ιδιαίτερα υψηλό κίνδυνο εκδήλωσης νόσου, είναι σκόπιμο να θεσπιστούν ειδικοί κανόνες στον παρόντα κανονισμό για την προστασία της υγείας των ζώων και την πρόληψη της διασποράς μεταδοτικών νόσων των ζώων. (109) Ανάλογα με τις καταγεγραμμένες νόσους και τα καταγεγραμμένα είδη, θα είναι αναγκαίο να καθοριστούν ειδικές ζωοϋγειονομικές απαιτήσεις για ορισμένα ζωικά είδη πλην των δεσποζόμενων οπληφόρων και πουλερικών. Κανόνες για τα εν λόγω είδη ορίστηκαν επίσης στο νομικό πλαίσιο που ίσχυε πριν τον παρόντα κανονισμό και ιδίως στην οδηγία 92/65/ΕΟΚ. Η εν λόγω οδηγία καθορίζει συγκεκριμένους κανόνες μετακινήσεων για τα είδη των ζώων συμπεριλαμβανομένων των μελισσών και αγριομελισσών, πιθήκων, σκύλων και γατών, κτλ. και ο παρών κανονισμός θα πρέπει, επομένως, να παράσχει τη νομική βάση για την έκδοση πράξεων κατ' εξουσιοδότηση και εκτελεστικών πράξεων με τις οποίες καθορίζονται συγκεκριμένοι κανόνες για τις μετακινήσεις των εν λόγω ειδών ζώων. (110) Οι υπό περιορισμό εγκαταστάσεις, οι οποίες χρησιμοποιούνται συνήθως για την φύλαξη εργαστηριακών ζώων ή ζώων ζωολογικών κήπων, συνήθως ενέχουν υψηλό επίπεδο βιοπροφύλαξης, ένα ευνοϊκό και καλά ελεγχόμενο υγειονομικό καθεστώς και υπόκεινται σε λιγότερες μετακινήσεις ή μετακινήσεις αποκλειστικά εντός των κλειστών κυκλωμάτων των εν λόγω εγκαταστάσεων. Το καθεστώς των υπό περιορισμό εγκαταστάσεων, για τις οποίες οι υπεύθυνοι επιχειρήσεων μπορούν να υποβάλλουν αίτηση σε εθελοντική βάση, εισήχθη για πρώτη φορά με την οδηγία 92/65/ΕΟΚ, όπου ορίζονται κανόνες και απαιτήσεις για την έγκριση και απαιτήσεις μετακίνησης για εγκεκριμένους οργανισμούς, ινστιτούτα και κέντρα. Το σύστημα επιτρέπει στις επιχειρήσεις να ανταλλάσσουν ζώα μεταξύ τους με λιγότερες απαιτήσεις για τις μετακινήσεις, και ταυτόχρονα παρέχει υγειονομικές εγγυήσεις στο κύκλωμα των υπό περιορισμό εγκαταστάσεων. Κατά συνέπεια, η έννοια έγινε ευρέως δεκτή από τους υπευθύνους επιχειρήσεων, και χρησιμοποιείται ως προαιρετική επιλογή. Ως εκ τούτου, είναι σκόπιμο να διατηρηθεί η έννοια των υπό περιορισμό εγκαταστάσεων και να θεσπιστούν, επίσης, κανόνες στον παρόντα κανονισμό για τις μετακινήσεις μεταξύ των εν λόγω εγκαταστάσεων. (111) Για επιστημονικούς σκοπούς, όπως η έρευνα ή η διάγνωση, και ιδίως για εκείνους που έχουν εγκριθεί σύμφωνα με την οδηγία 2010/63/ΕΕ, μπορεί να χρειαστεί να μετακινηθούν ζώα τα οποία δεν συμμορφώνονται με τις γενικές υγειονομικές απαιτήσεις που προβλέπονται στον παρόντα κανονισμό και ενέχουν υψηλότερη επικινδυνότητα για την υγεία των ζώων. Τέτοιου είδους μετακινήσεις δεν πρέπει να απαγορεύονται ή να περιορίζονται αδικαιολόγητα από τις διατάξεις του παρόντος κανονισμού, καθώς αυτό ενδέχεται να παρεμποδίσει κατ' άλλο τρόπο εγκεκριμένες ερευνητικές δραστηριοτήτες και να καθυστερήσει την επιστημονική πρόοδο. Παρόλ' αυτά, είναι απαραίτητο να καθορίζονται κανόνες στον παρόντα κανονισμό ώστε να εξασφαλίζεται ότι οι μετακινήσεις των ζώων αυτών πραγματοποιούνται κατά τρόπο ασφαλή. (112) Πρότυπα μετακινήσεων ζώων τσίρκου, ζώων που φυλάσσονται σε ζωολογικούς κήπους, ζώων που προορίζονται για έκθεση και ορισμένων άλλων ζώων συχνά αποκλίνουν από τα πρότυπα μετακινήσεων άλλων δεσποζόμενων ειδών. Πρέπει να ληφθούν υπόψη συγκεκριμένες παράμετροι κατά την προσαρμογή των ενωσιακών κανόνων για τις μετακινήσεις ζώων αυτών των ειδών, λαμβάνοντας υπόψη την ειδική επικινδυνότητα και εναλλακτικά μέτρα άμβλυνσης της επικινδυνότητας. (113) Προκειμένου να εξασφαλιστεί η επίτευξη των στόχων των αιτιολογικών σκέψεων 102 έως 112 του παρόντος κανονισμού, πρέπει να ανατεθεί στην Επιτροπή η εξουσία έκδοσης πράξεων σύμφωνα με το άρθρο 290 της Συνθήκης για τη λειτουργία της Ευρωπαϊκής Ένωσης σχετικά με τα μέτρα πρόληψης νόσων κατά τις μεταφορές, τους ειδικούς κανόνες για τις μετακινήσεις ορισμένων ειδών ζώων και ειδικές περιστάσεις, όπως είναι οι πρακτικές συνάθροισης ή τα απορριφθέντα φορτία, και ειδικές απαιτήσεις ή παρεκκλίσεις για άλλες μορφές μετακινήσεων, όπως μετακινήσεις για επιστημονικούς σκοπούς. (114) Προκειμένου να εξασφαλιστεί η δυνατότητα έκδοσης ειδικών κανόνων για τις μετακινήσεις όταν οι κανόνες μετακινήσεων δεν είναι επαρκείς ή κατάλληλοι για να περιοριστεί η διασπορά μιας ορισμένης νόσου, θα πρέπει να ανατεθούν για περιορισμένο χρονικό διάστημα εκτελεστικές αρμοδιότητες στην Επιτροπή για τον καθορισμό ειδικών κανόνων για τις μετακινήσεις. (115) Τα δεσποζόμενα χερσαία ζώα που μετακινούνται μεταξύ των κρατών μελών θα πρέπει να συμμορφώνονται με τις απαιτήσεις όσον αφορά τις εν λόγω μετακινήσεις. Όταν πρόκειται για είδη που παρουσιάζουν κίνδυνο για την υγεία και έχουν μεγαλύτερη οικονομική σημασία, θα πρέπει να συνοδεύονται από πιστοποιητικό υγείας των ζώων το οποίο θα έχει εκδοθεί από την αρμόδια αρχή. (116) Στο μέτρο που είναι τεχνικά, πρακτικά και οικονομικά εφικτό, θα πρέπει να αξιοποιούνται οι τεχνολογικές εξελίξεις για τη μείωση του διοικητικού φόρτου για τους υπευθύνους επιχειρήσεων και την αρμόδια αρχή σχετικά με την πιστοποίηση και την κοινοποίηση μέσω της χρήσης της τεχνολογίας της πληροφορίας ώστε να αντικατασταθεί το έντυπο υλικό και να διευκολυνθούν οι διαδικασίες κοινοποίησης, και να χρησιμοποιούνται στο μέτρο του δυνατού για πολλαπλούς σκοπούς. (117) Σε περιπτώσεις στις οποίες το πιστοποιητικό υγείας των ζώων που έχει εκδοθεί από την αρμόδια αρχή δεν απαιτείται, ο υπεύθυνος επιχείρησης που μετακινεί ζώα σε άλλο κράτος μέλος θα πρέπει να συντάσσει υπεύθυνη δήλωση που θα επιβεβαιώνει ότι τα ζώα πληρούν τις απαιτήσεις που ορίζονται στον παρόντα κανονισμό σχετικά με τις μετακινήσεις. (118) Προκειμένου να διασφαλιστεί η επίτευξη των στόχων που αναφέρονται στις αιτιολογικές σκέψεις 115, 116 και 117 του παρόντος κανονισμού, θα πρέπει να ανατεθεί στην Επιτροπή η εξουσία έκδοσης πράξεων σύμφωνα με το άρθρο 290 της Συνθήκης για τη λειτουργία της Ευρωπαϊκής Ένωσης όσον αφορά το περιεχόμενο, τις απαιτήσεις ενημέρωσης και τις παρεκκλίσεις από την υποχρέωση ζωοϋγειονομικής πιστοποίησης, τους ειδικούς κανόνες πιστοποίησης και τις υποχρεώσεις των επίσημων κτηνιάτρων για τη διενέργεια κατάλληλων ελέγχων πριν υπογράψουν πιστοποιητικό υγείας των ζώων. (119) Η κοινοποίηση των μετακινήσεων των ζώων και του ζωικού αναπαραγωγικού υλικού μεταξύ των κρατών μελών και, σε ορισμένες περιπτώσεις, εντός της εθνικής επικράτειας των κρατών μελών, είναι απαραίτητη για να εξασφαλιστεί η ιχνηλασιμότητα των ζώων και του ζωικού αναπαραγωγικού αυτού υλικού, όταν οι μετακινήσεις αυτές μπορεί να συνδέονται με κίνδυνο διασποράς μεταδοτικών νόσων των ζώων. Επομένως, τέτοιου είδους μετακινήσεις πρέπει να κοινοποιούνται και να καταχωρίζονται. Για τον σκοπό αυτό θα πρέπει να χρησιμοποιείται το σύστημα IMSOC που προβλέπεται στο άρθρο 130 παράγραφος 1 του κανονισμού (EΕ) αριθ. xxx/xxx του Ευρωπαϊκού Κοινοβουλίου και του Συμβουλίου σχετικά με τους επίσημους ελέγχους και λοιπές επίσημες δραστηριότητες που πραγματοποιούνται προκειμένου να διασφαλιστεί η εφαρμογή της νομοθεσίας περί τροφίμων και ζωοτροφών, των κανόνων περί υγείας και καλής μεταχείρισης των ζώων, της υγείας των φυτών και του φυτικού αναπαραγωγικού υλικού, των προϊόντων φυτοπροστασίας και την τροποποίηση των κανονισμών (ΕΚ) αριθ. 999/2001, 1829/2003, 1831/2003, 1/2005, 396/2005, 834/2007, 1099/2009, 1069/2009, 1107/2009, των κανονισμών (EΕ) αριθ. 1151/2012, [….]/2013, και των οδηγιών 98/58/EΚ, 1999/74/EΚ, 2007/43/EΚ, 2008/119/EΚ, 2008/120/EΚ και 2009/128/EΚ (κανονισμός για τους επίσημους ελέγχους)[32][Publication office]. (120) Προκειμένου να εξασφαλιστούν ενιαίοι όροι για την εφαρμογή των κανόνων που ορίζονται με τον παρόντα κανονισμό σχετικά με την πιστοποίηση της υγείας των ζώων και τη γνωστοποίηση μετακινήσεων, θα πρέπει να ανατεθούν στην Επιτροπή εκτελεστικές αρμοδιότητες για τον καθορισμό κανόνων όσον αφορά τα υποδείγματα πιστοποιητικών υγείας των ζώων, τις υπεύθυνες δηλώσεις, τους μορφότυπους και τις προθεσμίες για την κοινοποίηση μετακινήσεων τόσο χερσαίων όσο και υδρόβιων ζώων, ζωικού αναπαραγωγικού υλικού και, επίσης, ανάλογα με την περίπτωση, προϊόντων ζωικής προέλευσης. (121) Η ειδική φύση των μετακινήσεων ζώων συντροφιάς αντιπροσωπεύει κίνδυνο για την υγεία των ζώων ο οποίος διαφέρει σημαντικά από τον κίνδυνο που παρουσιάζουν οι μετακινήσεις άλλων δεσποζόμενων ζώων. Θα πρέπει, ως εκ τούτου, να θεσπιστούν ειδικοί κανόνες για τις μετακινήσεις αυτές στον παρόντα κανονισμό. Προκειμένου να εξασφαλιστεί ότι τα ζώα συντροφιάς δεν παρουσιάζουν σημαντική επικινδυνότητα για την διασπορά μεταδοτικών νόσων των ζώων, θα πρέπει να ανατεθεί στην Επιτροπή η εξουσία να εκδίδει πράξεις σύμφωνα με το άρθρο 290 της Συνθήκης για τη λειτουργία της Ευρωπαϊκής Ένωσης όσον αφορά τα λεπτομερή μέτρα για τις μετακινήσεις των εν λόγω ζώων. Προκειμένου να εξασφαλιστούν ενιαίοι όροι για την εφαρμογή των απαιτήσεων που ορίζονται με τον παρόντα κανονισμό σχετικά με τις μετακινήσεις ζώων συντροφιάς, πρέπει να ανατεθούν στην Επιτροπή εκτελεστικές αρμοδιότητες για τον καθορισμό κανόνων σχετικά με τα μέτρα πρόληψης και ελέγχου νόσων που λαμβάνονται για τέτοιες μετακινήσεις. (122) Τα άγρια ζώα μπορεί, για διάφορους λόγους, να αντιπροσωπεύουν κίνδυνο για την υγεία των ζώων και για τη δημόσια υγεία εάν, για παράδειγμα, μετακινηθούν σε μια εγκατάσταση ή από ένα περιβάλλον σε ένα άλλο. Χρειάζεται, ενδεχομένως, να λαμβάνονται τα κατάλληλα προληπτικά μέτρα για τις μετακινήσεις τέτοιων ζώων προκειμένου να αποφεύγεται η διασπορά μεταδοτικών νόσων των ζώων. Προκειμένου να εξασφαλιστεί ότι τα άγρια ζώα δεν παρουσιάζουν σημαντική επικινδυνότητα για την διασπορά μεταδοτικών νόσων των ζώων, θα πρέπει να ανατεθεί στην Επιτροπή η εξουσία να εκδίδει πράξεις σύμφωνα με το άρθρο 290 της Συνθήκης για τη λειτουργία της Ευρωπαϊκής Ένωσης όσον αφορά τις επιπλέον απαιτήσεις για τις μετακινήσεις άγριων χερσαίων ζώων. (123) Το ζωικό αναπαραγωγικό υλικό μπορεί να ενέχει παρόμοια επικινδυνότητα διασποράς μεταδοτικών νόσων σε ζώντα ζώα. Επιπλέον, η παραγωγή του παρουσιάζει ιδιαιτερότητες οι οποίες συνδέονται με τις υψηλές απαιτήσεις υγείας για τα ζώα για γενετική βελτίωση και για τις οποίες χρειάζονται αυστηρότερες ή ιδιαίτερες ζωοϋγειονομικές απαιτήσεις όσον αφορά τα ζώα-δότες. Προκειμένου να εξασφαλίζονται οι ασφαλείς μετακινήσεις ζωικού αναπαραγωγικού υλικού, το αναμενόμενο υψηλό υγειονομικό τους πρότυπο και να λαμβάνονται υπόψη ορισμένες συγκεκριμένες χρήσεις, θα πρέπει να ανατεθεί στην Επιτροπή η εξουσία να εκδίδει πράξεις σύμφωνα με το άρθρο 290 της Συνθήκης για τη λειτουργία της Ευρωπαϊκής Ένωσης σχετικά με τις λεπτομερείς απαιτήσεις για τη μετακίνηση ζωικού αναπαραγωγικού υλικού ορισμένων ειδών ζώων, ειδικές απαιτήσεις όπως για παράδειγμα τη μετακίνησή του για επιστημονικούς σκοπούς, και τις παρεκκλίσεις από την υποχρέωση ζωοϋγειονομικής πιστοποίησης. (124) Τα προϊόντα ζωικής προέλευσης μπορούν να παρουσιάζουν επικινδυνότητα διασποράς μεταδοτικών νόσων των ζώων. Οι απαιτήσεις για την ασφάλεια των τροφίμων για τα προϊόντα ζωικής προέλευσης που καθορίζονται στην ενωσιακή νομοθεσία εξασφαλίζουν καλές πρακτικές υγιεινής και μειώνουν τους κινδύνους για την υγεία των ζώων από τα εν λόγω προϊόντα. Ωστόσο, για ορισμένες περιπτώσεις, θα πρέπει να θεσπιστούν στον παρόντα κανονισμό ειδικά υγειονομικά μέτρα, όπως για παράδειγμα μέτρα ελέγχου νόσων και μέτρα έκτακτης ανάγκης, ώστε να εξασφαλιστεί ότι τα προϊόντα ζωικής προέλευσης δεν συμβάλλουν στην διασπορά νόσων των ζώων. Προκειμένου να εξασφαλίζονται οι ασφαλείς μετακινήσεις προϊόντων ζωικής προέλευσης στις εν λόγω συγκεκριμένες περιπτώσεις, θα πρέπει να ανατεθεί στην Επιτροπή η εξουσία να εκδίδει πράξεις σύμφωνα με το άρθρο 290 της Συνθήκης για τη λειτουργία της Ευρωπαϊκής Ένωσης σχετικά με τους λεπτομερείς κανόνες για τις μετακινήσεις προϊόντων ζωικής προέλευσης σε σχέση με μέτρα ελέγχου νόσων, τις υποχρεώσεις για τη ζωοϋγειονομική πιστοποίηση και τις παρεκκλίσεις από τους εν λόγω κανόνες, όπου η επικινδυνότητα σε σχέση με τις μετακινήσεις αυτές και τα ισχύοντα μέτρα μετριασμού της επικινδυνότητας το επιτρέπουν. (125) Όταν τα κράτη μέλη λαμβάνουν εθνικά μέτρα σχετικά με τις μετακινήσεις ζώων και ζωικού αναπαραγωγικού υλικού ή αποφασίζουν να λάβουν εθνικά μέτρα για να περιορίσουν τον αντίκτυπο των μεταδοτικών νόσων των ζώων εκτός από τις νόσους που έχουν καταγραφεί στο έδαφός τους, τα εθνικά αυτά μέτρα δεν πρέπει να έρχονται σε αντίθεση με τους κανόνες για την εσωτερική αγορά που καθορίζονται στην ενωσιακή νομοθεσία. Ως εκ τούτου, είναι σκόπιμο να καθοριστεί το πλαίσιο για τα εν λόγω εθνικά μέτρα και να εξασφαλιστεί ότι παραμένουν εντός των επιτρεπόμενων από την ενωσιακή νομοθεσία ορίων. (126) Η καταχώριση και η έγκριση των εγκαταστάσεων υδατοκαλλιέργειας είναι απαραίτητη προκειμένου να επιτρέπεται στις αρμόδιες αρχές να διεξάγουν επαρκή επιτήρηση, και να λαμβάνουν τα απαραίτητα μέτρα για την πρόληψη, τον έλεγχο και την εκρίζωση των μεταδοτικών νόσων των ζώων. Η οδηγία 2006/88/ΕΚ απαιτεί να διαθέτουν άδεια όλες οι εγκαταστάσεις οι οποίες ασχολούνται με τη μετακίνηση υδρόβιων ζώων. Το εν λόγω σύστημα αδειοδότησης θα πρέπει να διατηρηθεί με τον παρόντα κανονισμό, παρά το γεγονός ότι σε ορισμένες επίσημες γλώσσες της ΕΕ χρησιμοποιούνται διαφορετικοί όροι για το εν λόγω σύστημα αδειοδότησης στον παρόντα κανονισμό σε σχέση με την οδηγία 2006/88/ΕΚ. (127) Η θανάτωση και η επεξεργασία ζώων υδατοκαλλιέργειας που υπόκεινται σε μέτρα ελέγχου νόσων μπορεί να προκαλέσει διασπορά μεταδοτικής νόσου των ζώων, για παράδειγμα λόγω της απόρριψης λυμάτων από εγκαταστάσεις επεξεργασίας που περιέχουν νοσογόνους παράγοντες. Ως εκ τούτου, είναι απαραίτητο να λάβουν έγκριση εγκαταστάσεις μεταποίησης που θα πληρούν τα μέτρα περιορισμού της επικινδυνότητας για την πραγματοποίηση της θανάτωσης και της επεξεργασίας. Επομένως, ο παρών κανονισμός θα πρέπει να προβλέπει την έγκριση εγκαταστάσεων ελέγχου νόσων θαλάσσιων προϊόντων διατροφής. (128) Η αρμόδια αρχή θα πρέπει να θεσπίσει και να διατηρεί ένα τέτοιο μητρώο προκειμένου να διασφαλίζεται ότι είναι δημόσια διαθέσιμες επίκαιρες πληροφορίες για τις καταχωρισμένες και εγκεκριμένες εγκαταστάσεις. Είναι σκόπιμο να ανατεθεί στην Επιτροπή σύμφωνα με το άρθρο 290 της Συνθήκης για τη λειτουργία της Ευρωπαϊκής Ένωσης η εξουσία θέσπισης πράξεων όσον αφορά τις πληροφορίες που πρέπει να περιλαμβάνονται στο μητρώο σχετικά με τις εγκαταστάσεις υδατοκαλλιέργειας και τις απαιτήσεις για την τήρηση αρχείων για τις εγκαταστάσεις υδατοκαλλιέργειας και τους μεταφορείς. (129) Προκειμένου να διασφαλιστούν ενιαίοι όροι για την εφαρμογή των κανόνων που καθορίζονται με τον παρόντα κανονισμό σχετικά με την καταχώριση και την έγκριση των εγκαταστάσεων υδατοκαλλιέργειας και των εγκαταστάσεων ελέγχου νόσων θαλάσσιων προϊόντων διατροφής, την τήρηση αρχείων και μητρώων των εγκαταστάσεων, θα πρέπει να ανατεθούν εκτελεστικές εξουσίες στην Επιτροπή με σκοπό να καθορίζει κανόνες σχετικά με τις υποχρεώσεις